text:
Dindingwe
Dindingwe (cheetah in English) imhuka yemusango iri mumhuri yekatsi uye ichiwanikwa muziwumbe reAfrica neAsia. Dindingwe ndiyo yoga katsi yesango ine nzwara dzisingadzokere mukati; nokudaro haikwanise kukwira miti yakareba yakamira mutwi kuenda mudenga. Dindingwe rinodheera mapazi ari zasi kwemiti. Hakuna mhuka inomhanya nespidhi unodarika dindingwe; inokwanisa kusvika 110-120km/hr pachinhambwe chidiki chingaita 500m. Dindingwe rinokwanisa kufangura kubva 0-100 km/hr panguva inoita 3 sekondi.
Contents
Chimiro[chinja | edit source]
Dindingwe rine dundundu rakadzika uye chiuno chitete. Dindingwe rakura rine huremu hunoita 35-72kg; rinoreba 110-150cm kubva kumusoro kusvika kubesu. Kana richipimwa kureba pamapendekete rinoreba 66-94cm; muskwe unoreba 60-84cm.
Kuberekana[chinja | edit source]
Nzvari dzinoyaruka dzava pamwedzi makumi maviri kuvika makumi maviri ana mana (20-24); hono dzinoyaruka dzasvitsa mwedzi gumi nemiviri (12). Asi ingwe hadzinyanye kutandana dzisati dzasvitsa makore matattu (3); uye kushumira kunoitika chero nguva yegore. Nzvari dzinotsvaka chero ripi dindingwe gono.
Nzvari dzinotakura pamuviri mazuva 90-99 dzichizvara vana vatatu kusvika vashanu. vana ava vane huremu 150-300gram panguva yokuzvarwa. Dindingwe rinozvarwa riiine mavara aro. Vana vanosiyana naamai pamwedzi 13-20 yekuzvarwa. Nzvari dzinoda kugara dzoga dzisingasangane nedzimwe kunze kwenguva iyo dzinenge dziri kurera vana vadzo. Panguva iyi ndipo panodzidziswa mwana weingwe zvinhi zvizhinji zvinosanganisira kuvhima.
Kuvhima[chinja | edit source]
Dindingwe rinodya nyama richivhima kunyanya mhuka ndiki dzine huremu huri pasi pe 40kg. Rinonyanya kutanda mhembwe nemhara. Kana ingwe dzichinge dzavhima dzakawanda dzinotanda ngongoni nembizi zvakare. Handa dzomusango netsuro ndidzo dzimwe mhuka dzinovhimiwa nedindingwe.
Dindingwe rinovhima richironda charaona kwete kutevera hwema. Rinonyangira kusvika 10-30m rotanga kudzinganisa mhuka. Kazhinji-zhinji mhuka inenge yabatwa munguva iri pasi pe minute rimwe. Richinge yakudinka kubata mhuka munguva iyoyi dindingwe rinokasira kurasa moyo. Pachinguva chidiki charinenge radzinganisa mhuka, muviri wedindingwe unenge wopisa zvakanyanya.
Tsika[chinja | edit source]
Tsumo - "Dindingwe rinonakwa richakweva rimwe asi kana iro rokwehwa roti mavara azara ivhu".
Mukonowengwe izita remhuri dziri muZimbabwe rekuzvirumbidza
Madzishe kare vaishongedzwa nedehwe redindingwe kuratidza hukuru nehumhare hwavo.
Mazita emhuri[chinja | edit source]
Kune mazita emhuri ane chekuita nedindingwe. Mamwe ndiwo anoti: Mukonowengwe, Mutambanengwe, Ngwerume.


c: text/html

text:
Mirairo gumi yaMwari
Mitemo gumi yaMwari mitemo yakanyorwa muBhaibheri kutanga mubhuku reExodus iyo Mwari vakapa kuna Moses kuti adzidzise vanhu verudzi rwaIsrael. Mitemo iyi inowanikwa pachitsauko 20 mubhuku raExodus ichizowanikwazve mubhuku raDeuteronomy pachitsauko 5. Mitemo iyi inorayira pamusoro pamanamatirwo akafanirwa kuitwa Mwari, kuchengeta Sabata, uye mirairo pamusoro pehupombwe, kuba, ruchiva, kunyepa, kupupurira nhema uye kunamata zvifananidzo.
Mitemo
Heino mitemo sokurongwa kwayakaitwa mubhaibheri:
- Usava nevamwe vamwari kunze kwangu.
- Usazviitira mufananidzo wakavezwa kana uri mufananidzo wechinhu chiri kudenga kumusoro, kana wechiri panyika. Usapfugamira izvozvo kana kuzvishumira; nokuti ini Jehova Mwari wako, ndiri Mwari une godo; ndinorova vana nokuda kwezvivi zvamadzibaba avo, kusvikira kurudzi rwechitatu nerwechina rwavanondivenga; ndichititira nyasha vane zviuru zvamazana vanondida vanochengeta mirairo yangu.
- Usareva zita raJehovha Mwari wako nhando, nokuti Jehovha haaregi kupa mhosva anoreva zita rake nhando.
- Rangarira zuva reSabata kuti uri chengete rive dzvene. Ubate mazuva matanhatu uite mabasa ako ose; asi zuva rechinomwe isabata raJehovha Mwari wako; usatongobata mabasa naro, iwe, kana mwanakomana wako, kana mwanasikana wako, kana zvipfuwo zvako, kana mweni wako uri mukati mamasuwo ako; nokuti namazuva matanhatu Jehovha wakasika denga napasi, negungwa, nezvose zviri mukati mazvo, akazorora nezuva rechinomwe; naizvozvo Jehovha wakaropafadza zuva reSabata ukariita dzvene.
- Kudza baba namai vako kuti mazuva ako ave mazhinji panyika yaunopiwa naJehovha Mwari wako.
- Usauraya.
- Usaita hupombwe.
- Usaba.
- Usapupurira mumwe wako nhema.
- Usachiva imba yomumwe, usachiva mukadzi womumwe, kana muranda wake, kana murandakadzi wake, kana nzombe yake, kana mbongoro yake, kana chimwe chomumwe.

robotstxt: allowed

filter: keep


text:
WASHINGTON—
Sangano rinomirira kodzero dzevatambi venhabvu muZimbabwe, reFootballers Union of Zimbabwe, FUZ, rinoti riri kuda kuti Zifa iwedzere mazuva ekuti vatambi vakawanikwa vaine mhosva mu Asiagate vakwanise kubhadhara mafaindi avo.
Vamwe vatambi vaive vadzingwa munhabvu kwemakore anobva pamaviri kusvika pamashanu, vakapihwa kusvika kupera kwemwedzi uno kubvisa mari dzavakatarirwa neZifa kuitira kuti varegererwe.
Asi munyori mukuru weFUZ, VaPaul Gundani, vanoti nguva yakapihwa vatambi ava kuti vatsvage mari iyi ishoma zvikuru vachiti ivo panoda kuwedzerwa mazuva kusvika gore rinouya.
VaGundani vanoti vatambi venhabvu vanotambira mari shoma shoma zvekuti vanoda kupihwa kusvika muna chikumi gore rinouya kutsvaga mari dziri kudiwa neZifa idzi.
Vanotiwo vachasangana nemutungamiri weZifa, VaCuthbert Dube, pamwe nemukuru wesangano ravo, VaJonathan Mashingaidze, kuitira kuti vazeye nyaya iyi.
VaGundani vanoti vari kufara nekuti Zifa iri kutwasanudza ruoko rwayo mukuita hurukuro neFUZ pamusoro penyaya yanetsa iyi.
Zifa yakadzinga munhabvu vatambi gumi nevatanhatu zvachose vamwewo ndivo vakambomiswa kwemakore anokwana mashanu vamwe maviri vamwewo vachinzi vabvise mari iri pakati pezviuru zvitatu kusvika pazviuru zvitanhanu zvemadhora.
Dzimwe nyanzvi munyaya dzehupfumi dzinoti mari iyi yakawanda zvikuru nekuti vatambi vebhora havasi kuwana mari inovakwanira.


text:
Dowokadzi
Takatarisana nevanhu dowokadzi (ova) zvinoreva dowo kana kuti zai rinobva kumunhukadzi rinogadzirwa mumakandiro maviri ari pamuviri wemukadzi. Panosangana dowokadzi nedoworume ndipo panobata mukadzi pamuviri mwana achitanga kuumbwa.
Mwedzi wega wega zvinotarisirwa kuti dowokadzi rimwe rinobuda kubva kumakandiro rodzika nechubu kuenda muchibereko chemukadzi. Mukadzi akasangana nemurume panguva iyi ndipo panotarisirwa kuti doworume rinobatana nedowokadzi zvichivamba kuwumba mwana. Kana zvichinge zvisina kuitika kuti mwana awumbwa chibereko chinorasa dowokadzi pamwe neropa rinobva mumadziro echibereko chemukadzi. Iyi ndiyo nguva yokutevera kana kuti kuenda kumwedzi.


text:
HARARE—
Kanzuru yeHarare inoti kambani yeEasipark, iyo inove mubatanidzwa wekambani yeEasihold yekuSouth Africa nekanzuru yeHarare, inofanira kudzosera pabasa vashandi vayo makumi mana vayakadzinga basa neChitatu sezvo kudzingwa kwevanhu ava kwange kusiri pamutemo.
Mutevedzeri wameya veHarare, VaEmmanuel Chiroto, vanoti kanzuru yavo yatuma munyori wayo, VaTendai Mahachi, kuti vaudze vakuru veEasipark kuti vadzore vashandi vese pamabasa avo sezvo kanzuru isingabvumirane nemadzingirwo ava kaitwa.
VaChiroto vanoti kanzuru inotarisira kuti vashandi ava vange vave pabasa neChishanu.
Asi vashandi vekambani iyi vanoti vari kuda kuti vakuru veEasipark, avo vanobva kuSouth Africa, uye vachitungamirirwa naVaPagias Dube, vasiye basa sezvo vari kudzvinyirira vashandi.
Mukuru wevashandi vekambani iyi, VaJason Kautsa, vati kana vamwe vavo vakasadzorwa kubasa neChishanu, vacharatidzira munzvimbo dzavanoshandira pamwe nekukurudzira vagari vemuHarare kuti varege kubhadhara mari munzvimbo dzese dzeEasipark.
Munyori wekomiti yevashandi, Amai Patience Chivavaya, vanotiwo kunze kwekudzingwa basa, vashandi vari kubatwa chibharo sezvo kambani iyi iri kutyora mitemo nekuti munhu akaita nhumbu, anobva adzingwa basa.
Zvichakadai, kanzuru yeHarare inoti yatotanga kambani yayo ichange ichiita basa rekuchengetedza motokari sezvo hukama hwayo neEasihold husiri kufamba zvakanaka.
Kanzuru inoti haisi kuwana mari yainofanira kuwana kubva kuEasipark uye yakatoita chisungo chekugura hukama hwayo. Nyaya iyi yave kumatare.
Zvinofungidzirwa kuti kambani yeEasipark iri kuwana mari inodarika zviuru mazana mashanu zvemadhora pagore asi kanzuru inoti haina chairi kuwana.
Studio7 haina kukwanisa kunzwa divi re Easipark.


text:
WASHINGTON—
Gurukota rinoona nezvemari, VaTendai Biti, vanoti hupfumi hwenyika huchakura kusvika pazvikamu zvina kubva muzana kwete pa ne 5,6%
sezvavainge vambotaura.
Mukutanga kwegore VaBiti vakamboti hupfumi hwenyika huchakura ne 9,4%.
Asi kusamira zvakanaka kwezvinhu munyaya dzekurima kunonzi ndiko kwopa kuti hupfumi huti derereyi.
VaBiti vaimbenge vatiwo nyaya yekukakavadzana muhurumende yemubatanidzwa uye kushaya mari yekunze ndiko kwainge kwopa kuti zvinhu zviite manyama amire nerongo munyaya dzezvehupfumi.
Asi dzimwe nyanzvi munyaya dzezvehupfumi dzinotiwo nyaya yekutaura zvesarudzo dzinonzi dzingangoitwa gore rinouya ichatoita kuti hupfumi hudzokere kumashure.
Nyanzvi munyaya dzezvehupfumi, uye vaimbotungamira Zimbabwe National Chamber of Commerce, VaLuxon Zembe, vanoti zvichanetsa kuti hupfumi hugadzirike kana zvinhu zvisina kugadzirwa munyaya dzezvematongerwo enyika.
Hurukuro naVaLuxon Zembe


text:
MUTARE—
Varume vana vanoita basa rekukorokoza vachichera goridhe munzvimbo yeTsvingwe, kuPenhalonga vakafa neChina manheru mushure mekunge nzvimbo yavaichera goridhe, yawondomoka.
Mumwe wevarume ava akakuvara zvakaipisisa uye ari kurapwa pachipatara cheMutare Provincial Hospital.
Vakashaya mutsaona iyi ndiVa Wellington Chapeta, avo vange vave nemakore makumi maviri nemasere, VaMoses Chikwara, avo vange vava nemakore makumi maviri nematanhatu, VaVirimai Tembo, nemumwe angonzi Joshua. Hama dzevafi dzakaziviswa nezvarufu urwu.
Mugodhi wakadhirika uyu unonzi wanga wakadzika mamita anoda kusvika makumi maviri. Pawakadhirika, vanhu ava vakabva vadzvanyirirwa nemavhu, izvo zvakaita kuti vafe, kusara kwemunhu mumwe chete, uyo akakurumidza kubatsirwa.
VaChapeta vasiya vana vatatu nemudzimai, ukuwo VaChikwara vasiyawo vana vaviri nemudzimai, VaTembo vasiyawo mudzimai nevana vaviri. Asi hapana zvakawanda zvinozivikanwa nezva Joshua. Vakakuvara pachiitiko ichi vanonzi ndi VaJoseph Makoni, avo vari kurapwa muchipatara.
Munin’ina wemufi, Chapota, VaWellington Chapota, vanoti ivo vakapona nekuti vakange vasiri mumugodhi uyu.
Mumwe muvakidzani akange ari panzvimbo iyi, VaJeolousy Chipoka, vanoti njodzi iyi yakaitika vasingafungiri kuti zvakadai zvinogona kuitika. VaChipoka vanoti hapana hurongwa hwati hwavapo maererano nekuvigwa kwevanhu ava.
Asi VaChipoka vanoti pari zvino mhuri dzakawirwa nenjodzi iyi dzakatarisana nedambudziko rekushaya mari yekushandisa pakutenga zvakasiyana-siyana zvinodiwa pakuvigwa kwevanhu ava.
Muramu waVaChapeta, Amai Magaret Kandelo, vanoti vari kurwadziwa zvikuru sezvo sisi vavo vasara nemhuri pasisina anoiriritira.
Amai Debra Kandelo, mumwe muramu weVaChapeta, vanotiwo rufu rwemhando urwu rwaikwanisa kudzivirirwa dai vanhu ava vaiva nemabasa ane pundutso. Vati hurumende inofanirwa kuona kuti yagadzirisa zvehupfumi kuitira kuti vanhu vawane mabasa.
Mumiriri weMutasa South mudare reparamende, VaMisheck Kagurabadza, vanoti zvaitika izvi zvinosuwisa zvikuru sezvo vashaya ava vange vachiedza kuriritira mhuri dzavo.
Mutauriri wemapurisa mudunhu reManicaland, Inspector Enock Chishiri, vanoti havasati vava nezvizere maererano nezvakaitika kuTsvingwe kunyange vati vakanzwa nezvechiitiko ichi.


text:
BUHERA—
Vagari vekuBuhera mubhuku rekwaMakumbe vanoti zvirimwa zvavo zvava kutsvukuruka nemvura yawandisa ivo vasina fetereza yekuisa muminda yavo.
Vagari ava vanoti dai hurumende yawona zvaingaite nekukasika kuitira kuti mbesa dzavo dzirarame kuitira kuti vagowana chouviri.
Mumwe mugari wenzvimbo iyi, Amai Colletha Makumbe, vanoti chibage chavo chatsvuruka nepamusana pekushaya kwavari kuita fetereza.
Mumwe Mugari wemunzvimbo iyi, VaSimon Makuvise, vanotiwo fetereza yepamusoro ye Ammonium Nitrate iri kudhura zvinoshura mare. Vanoti saga rimwe chete refetereza rinonzi riri kutengeswa nemari inoita madhora makumi matatu nemanomwe.
Ishe wemunzvimbo iyi, Ishe Makumbe, vanoti dai mutungamiri wehurumende, VaMorgan Tsvangirai, avo vakambobatsira vanhu vemudunhu ravo, vadzoka zvakare kuzovabatsira nefetereza.
Mambo Makumbe vanoti hapana zvazvinobatsira kuti hurumende yakavapa mbeu yozoregedza kuvapa fetereza vachiti izvi zvakafanana nekukanda mari mudziva.
Bato raVaTsvangirai rakapa vanhu vakawanda mbeu muBuhera nekune dzimwe nzvimbo munyika uye mutungamiri wenyika, Va Robert Mugabe, vakabatsirawo vanhu vazhinji nembeu pasi pechirongwa che Presidential Input Scheme.
Asi gurukota rezvemari, Va Tendai Biti, vakaudza musangano we Confederation of Zimbabwe Industries waitsvaga nzira dzekuti hupfumi hwenyika hungasimudzirwe sei kuti hurumende inofanira kusimbaradza nyaya dzezvekurima munyika kuitira kuti hupfumi hwenyika husimukire zvavakati zvinozobatsira veruzhinji.
Kudzamara hurumende yawona zvaingate kuti vagari veku Buhera vawane fetereza nekukasika, zvirimwa zvevanhu ava zvichatadza kusvika zvinozoita kuti vatarisane nenzara yakawomarara seyavakawona gore rapera.


text:
Igwa
Igwa (boat) zvinoreva mudziwo unoshandiswa kufambisa vanhu kana nhumbi nemamusoro pemvura. Magwa anonyanya kushandiswa kufamba munzizi nenyanza uye mugungwa munzvimbo dzisina mafungu akanyanya.
Mazuvano magwa anogadzirwa nesimbi kunyanya aluminium nokuda kwekuti hairemi asi anokwanisawo kugadzirwa nematanda.
Bhaibheri muna Isaiah 18:1-2 rinotaura pamusoro pevanhu vaiva kumhiri kwenzi dzeEthiopia richiti, "....inotuma nhume nenzira dzegungwa namagwa enhokwe....". Kureva kuti vanhu muAfrica vaigadzira magwa enhokwe karekare.


text:
HARARE—
Madzimai ane mukurumbira mukurwira kodzero dzevanhu akasangana neChina manheru muchirongwa chekucherechedza nhoroondo yevanhu vatema muAmerica akakurudzira vanhu kuti vatsigire gwaro rebumbiro idzva remitemo yenyika pareferendamu ichaitwa mwedzi unouya.
Vachitaura pamusangano uyu, mumwe wevanhu vakarwira rusununguko, uye vakambotungamira bato reZimbabwe Union of Democrats, Amai Margaret Dongo, vakati zvakakosha kuti vanhu vatambire bumbiro idzva senzira yekufambisa zvinhu mberi munyika.
Amai Dongo, avo vakambenge vari nhengo yeparamende vachimirira Zanu PF vasati vava munhu anozvimirira, vakati makakatanwa ari muhurumende yemubatanidzwa anopedzwa nekuva nehurumende imwe chete, ichasarudzwa mushure mereferendamu.
Amai Dongo vakati wokunyange hazvo gwaro rebumbiro idzva riri kushorwa zvakanyanya, vanhu vanofanirwa kuziva kuti mumwe mukana wekunyora rimwe bumbiro idzva hauuye zvakare nyore nyore.
Vachitaurawo pamusangano uyu, Amai Netsai Mushonga veWomen’s Coalition of Zimbabwe, vakakurudzirawo vanhukadzi kuti vatambire gwaro iri sezvo richiremekedza kodzero dzavo kudarika riripo pari zvino.
Mukuru we Women of Zimbabwe Arise, Amai Jenni Williams, vakatiwo vanhu havafanirwe kurasikirwa nemukana uyu sezvavakaita muna 2000.
Amai Williams vakatiwo vachapa madzimai mukana wekunyatsonzwisisa kuti zvakakosha sei kuti vabvume kana kuramba kutambira bumbiro iri pareferendamu. Vakati havadi kuita zvakaitika apo vanhu vaikurudzirwa kusatsigira gwaro rebumbiro mureferendamu yemu 2000 pasina zvavaiziva zvaiva mugwaro iri.
Musangano uyu wakarongwa nemuzinda weAmerica muZimbabwe senzira yekurangira kurwira kodzero kwakaitwa nevatema vekuAmerica vakaita sa Amai Rosa Parks avo vakaramba kudzvanyirirwa kwevatema vaisungirwa kusimukira vachena mumabhazi nemuzvitima.
Amai Rosa Parks nevamwe vatema vakaita samuchakabvu Martin Luther King Junior vakashandisa nzira dzisina mhirizhonga mukati mukurwira kodzero dzevanhu vose.


text:
Bere
Bere (Hyena in English) imhuka yemusango ine makamba matema nebrown inokura kusvika pamhumhu wembwa. Iyi mhuka inowanikwa muziwumbe zveAfrica neAsia. Bere imhuka inozivikanwa nokufamba usiku uye nemusana waro wakaita muteremuko unobva kumakumbo emberi uchidzika kuenda kumakumbo eshuru.
Bere rakasiyana nekatsi dzemusango pakuti rinobata dzimwe mhuka richishandisa mazino kwete makumbo ane nzwara sezvinoita mbada. Danga remapere rinesimba rokudzinga shumba kubva padzinenge dzavhima dzikabata mhuka yesango. Mapere anovhima nyati achikwanisa kuiwuraya; izvi zvinogoneka kana riri danga remapere.
Tsumo - Chinono chinengwe bere rakadya richifamba.
Mazita emhuri[chinja | edit source]
Kune mazita emhuri ane chekuita nebere. Mamwe ndiwo anoti: Bere, Mapere, Chipere, Beremauro.


text:
Mombe
Mombe (cattle in English) imhuka inopfuyiwa pamusha. Mombe dzinochengeterwa nyama, kurima, kutakura mutoro, mukaka, dehwe nzvimwewo. MuZimbabwe mombe ndihwo hupfumi hunokosheswa zvakanyanya zvikurusei kumaruwa. Mombe dzinoshandiswa pakuripa roora uye pamabiko nezvirango zvakasiyana-siyana.
MuZimbabwe mune mhando dzemombe dzinoti: Mashona; Ntuli; Afrikander; Jersey; Friesland; Hereford nedzimwewo.
Kuziva Mombe[chinja | edit source]
- Mombe ine nyanga dzataririsa pasi dzinozunguzika inonzi ngwere.
- Mombe isina nyanga inonzi njuma kana kuti nzuma.
- Tsiru kana kuti mhorombe imombe hadzi isati yabereka.
- Mhou imombe hadzi yakambobereka.
- Nzombe, ngavi kana kuti dhonza imombe hono yakapingudzwa kuti ikwanise kushanda basa rekurima.
- Bhuru, handira kana kuti ngunzi imomberume isina kuchekwa inokwanisa kuberekesa.
Tsumo[chinja | edit source]
- Chinokura usipo imombe munda unokura nokuvandurirwa.
- Mombe yetsiru manhenda waikama.
- Kana mombe dzakaungana dzakawanda zvakanyanya boka remombe iri rinonzi gumbi. Vamwe vatauri vanoti fanzwa.
Chitsamatore izita remhuri rinopiwa uyo anopingudza mombe dzava matore dzachembera. Pano kutsa (breaking, taming) zvinoreva kupingudza kuti mombe ikwanise kushandika nayo isinga pengereke.
Musambara zvinoreva hurefu huripo kubva pahuma kusvika pabesu panotangira muswe wemhuka.
- Barambara zvinoreva huma yemhuka ine nyanga.


text:
Huchenjeri
Shoko rokuti huchenjeri (Intelligence in English) rinoreva kugona kushandisa pfungwa. Asi shoko iri rinokwanisa kupatsanurwa nokuti vanhu tonoonekwa tichigona kushandisa pfungwa nenzira dzakasiyana uye panguva dzaksiyana. Mumwe ane kuchenjera kwekugona muchikoro asi asina kuchenjera kwekugona kutaura nekugarisana nevanhu.
Mhando Dzacho[chinja | edit source]
Mamwe mashoko anotaura mhando dzeuchenjeri ndeanoti: ungwaru; kupangama; unhari.
Unhari (oratory skills) zvinoreva munhu akachenjera pakutaura anokwanisa kubata nokushandura mafungiro evanhu nokuda kwemashoko nemutauriro wake.
Sharara (clever man) murume akachenjera.
Chiti (know how) kureva uyo anogona kuita basa racho.
Kuchenjedza (put on guard) - Wakandichenjedza nokusandipa mari kwawakaita nguva yakapera.


text:
WASHINGTON—
Bato reZanu-PF raita neChina musangano waro wekupedzisira weCentral Committee muHarare wekuronga zvichakurukurwa nebato iri pamusangano waro wepagore uri kuitirwa muGweru.
Musangano uyu, uyo wakatanga nechipiri, uchavhurwa zviri pamutemo neChishanu nemutungamiri webato iri, VaRobert Mugabe, uye uchapera nemusi wesvondo. Central Committee yange ichiyedza kuumba zviga zvichakurukurwa pamusangano uyu. Bato iri rinoti zvichakurukurwa zvose zvatenderanwa.
Musangano uyu uri kuitwa pasi pedingindira rekuendesa hupfumi kuvatema uye kuwanisa vanhu mabasa.
Asi zviri kubuda muCentral Committee nemuPolitiburo zvinoratidza kuti vakuru vebato vane kugunun’una panyaya yekurwisana kuri kuitika kuMasvingo.
Asi bato iri rinoti riri kufara nesarudzo dzakaitwa muBulawayo, nemuMatebelaland North dzekutsvaga masachigaro ebato, mumatunhu aya.
Munyori anoona nezvemisangano yebato iri, Va Webster Shamu, ndivo vachanogadzirisa gakava riri kuMasvingo kana vapedza musangano wavo wepagore.
Mutauriri weZanu-PF, VaRugare Gumbo, vanoti bato ravo richazeya mamiriro akaita zvinhu mubato pamwe nekubuda nezvisungo pazvinhu zvavachaita gore rinouya.
Misangano yepagore iyi inoitwa kuti bato iri rikwanise kupota richiona kuti rasvika papi mukuzadzikisa zviga zvemusangano zvinenge zvatarwa pamusangano wekongiresi unoitwa kamwe chete mumakore mashanu.
Nyaya yekuti VaMugabe vanenge vave makore makumi masere nemapfumbamwe sarudzo dzikaitwa gore rinouya, ndiyo yange yopa vamwewo pfungwa yekuti bato raizotaura nezvemunhu achavatsiva.
Asi musangano wepagore uyu hausi wekusarudza vatungamiri, asi kuti ndewe kutarisa mafambiro ari kuita zvinhu mubato.
VaGumbo vanoti matunhu ose akamira naVaMugabe nevatevedzeri vavo Amai Joyce Mujuru naVaJohn Nkomo, avo vanonziwo havasi kunzwa zvakanaka. VaGumbo vanoti bato riri kumira neizvi nekuti ndizvo zvakatarwa nekongiresi yebato.
Nyanzvi munyaya dzezvematongerwo enyika vachiita zvidzidzo zvepamusoro paWestminster University, uye vari mumwe wevakuru musangano idzva reZimbabwe Democracy Institute, VaPedzisayi Ruhanya, vanoti musangano weZanu-PF uyu kupedza nguva kuteya nzou neriva.
Asi sachigaro ve Resources Exploitation Watch, VaTafadzwa Musarara, vati pfungwa yekuti Zanu-PF inoda kuendesa hupfumi kuvatema yakakosha.
Hurukuro naVaRugare Gumbo
Hurukuro naVaPedzisayi Ruhanya naVaTafadzwa Musarara


text:
Rutsuwa rwemagetsi
Muchidzidzo fundoyetsimba shoko rokuti rutsuwa rwemagetsi, (insulator) rinoreva chiro chisinga pereke kana kutakura magetsi chinoshandiswa kuputira waya inotakura magetsi. Kazhinji rutsuwa rwemagetsi inenge iri plastic inoputira mbereki yemagetsi. Mune dzimwe nzvimbo rutsuwa rwemagetsi runokwanisa kugadzirwa nepuranga kana ceramic. Rutsuwa rwakakosha pakuderedza njodzi dzokugwinhiwa nemagetsi.
Kupiwa kwezita[chinja | edit source]
Shoko reEnglish rokuti insulate rinotaura zvinoreva to make into an island. Apa kutaura kuti waya yemagetsi inenge yaitwa kunge chitsuwa, magetsi asingakwanise kubuda pairi. Saka pano panzi insulation idanwe kunzi tsuwidzo kubva pazwi rokuti chitsuwa. Pakuwanda inenge ichingonzi tsuwo.
Kurerutsa Mutauro[chinja | edit source]
- Insulating (verb) inenge yonzi kutsuwidza izvi zvichireva kuputira waya inotakura magetsi nerutsuwo.
- Material with insulation properties inenge yonzi rutsuwo – apa kutaura zviro zvinokwanisa kushandiswa pakutsuwidza.
- Chiro chinotakura magetsi chinonzi mbereki yemagetsi apa kureva electrical conductor.


text:
Mbeu
Mbeu (seed in English) inhengo yedzinde inokura pane ruva mumadzinde mazhinji inova ndiyo inomera kana ichinge yadyarwa muvhu pane mvura.
Shoko rokuti mhodzi rinoshandiswa kureva mbeu dzemichero inoti: manhanga, manwiwa, mapudzi; magwavha. Izwi iri rinoshanda kana mbeu dziri mukati memuchero uye dzichiwanikwa dzakawanda mumuchero umwe.
Kujekesa[chinja | edit source]
- Nondo (seedling) zvinoreva dzinde ndiki rakamera kubva pamhodzi; kana uri muriwo kazhinji unosimwa patsva wakataranzwa zvakafanira.
- Chipande zvinoreva shizha rinotanga kubuda zvikurusei rezvirimwa zvine tsanga zvakadai sechibage, rukweza, nemhunga.
- Mukume (pollen)
Ivhu riri roga rinobereka zviyo, kutanga chipande, kwozoti hura, kwozoitawo tsanga dzakakora muhura.


text:
WASHINGTON—
Nyaya yekusatara zuva rekuita sarudzo dzekutsvaga vanhu vachamirira Zanu-PF musarudzo inonzi yatove kupa kuti kunetsana mubato iri kuenderere mberi zvakanyanya pakati pevari kuda kukwikwidza nhengo dzepaparamende nemaseneta dzagara dziripo.
Kusvika pari zvino hapana kuwirirana pakuti sarudzo idzi dzoitwa rini uye kuti mitemo yacho inenge yakamira sei yekubvumidza vanhu kuti vakwikwidze.
Nyaya inonzi iri kunetsa inyaya yekuti vakuru vemauto nemapurisa uye vamwe vechidiki vakawanda vari kuda kukwikwidza izvo zviri kupa kuti vagara varipo kare vasafare nenyaya iyi. Vatsva vari kuda kupinda vari kuti vakuru vebato vari kutya kutorerwa zvigaro nekudaro ndokusaka vari kunonotsa zvinhu.
Munyori anoona nezvemabasa muZanu-PF, VaDidymus Mutasa, vaimbenge vati sarudzo dziitwe mwedzi uno asi ikozvino vave kuti panopera referendamu ndopachaitwa sarudzo dzemubato ravo.
Hapana anoziva pachaita referendamu iyi sezvo hurumende ichiti haina mari.
Nyaya yekunetsana iyi yapa kuti vamwe mubato iri vati zviri nani kuti sarudzo dzemunyika dziitwe muna Gunyana panopera musangano weUnited Nations World Tourism Organization uri kuitwa muna Nyamavhuvhu muZimbabwe neZambia.
Mutauriri webato reZanu-PF, VaRugare Gumbo, vanoti vachaita sarudzo nenguva yavo kwete zvekumanikidzirwa.
Gore rapera, mutungamiri weZanu PF, VaRobert Mugabe, vakamboti vanoda kuti sarudzo dziitwe muna Kurume.
Muongorori wenyaya dzezvematongerwo enyika, uye vachishanda vakazvimirira, Muzvare Gladys Hlatwayo, vanoti zviri pachena kuti Zanu-PF haina kugadzirira sarudzo.
Hurukuro naVaRugare Gumbo
Hurukuro naMuzvare Gladys Hlatwayo


text:
Gonyoina
Muchidzidzo chePimanyika gonyoina imhando yegonyozhinji ine mativi mana nemakonyo mana. Makonyo emukati megonyoina anohwerengedzwa kusvika pa 360o.
gonyoina dzemhando yegonyoina Sambamba[chinja | edit source]
gonyoina sambamba chiumbwa chine mativi mana; mativi maviri akatarisana anenge akati sambamba uye anenge akaenzana. makonyo maviri akatarisana anenge akaenzana. Zvimwe zvinoonekwa ndezvekuti guramakonyo mbiri dzinochekana kuita zvikamu zviviri zvakaenzana. Zviumbwa zviri mumupanda wegonyoina sambamba zvinosanganisira: skweya; gonyoina tsazamativi uye gonyoina tsazamakonyo.
Skweya (Square) iri shoko rinoreva chiumbwa chine mativi mana ose akaenzana negonyo ina dzose dzakaenzana. Skweya iri pamupanda wegonyoina.
Gonyoina tsazamativi (Rhombus) - iri izwi rinoreva gonyoina rine mativi akaenzana nhambwe. gonyo dzakatarisana mukati dzinenge dzakaenzana zvakare. Chiumbwa ichi chine guramakonyo mbiri anochekana negonyo re 90o. Skweya iri pamupanda wegonyoina tsazamativi zvakare.
Gonyoina tsazamakonyo (Rectangle) - iri izwi rapiwa kureva chiumbwa chine makonyo mana ose akaenzana; gonyo rimwe nerimwe riine 90o. Mativi maviri akatarisana anenge akaenzana uye akati sambamba. Skweya rinogona kupinda pamupanda rechiumbwa ichi asi kazhinji tinosarudza kuti skweya rimire roga.
Gonyoina dzisiri gonyoina Sambamba[chinja | edit source]
Gonyoina sambambiri (Trapezium, trapezoid) - sokutaura kwezita racho, chiumbwa ichi chine mativi mana; zvakare chine mativi maviri akati sambamba.
Kayiti (Kite) imhando yegonyoina ine peya (pair) mbiri dzemativi anotevedzana akaenzana. Izvi zvinoreva kuti guramakonyo rimwe rinokamura kayiti kuita gonyonhatu mbiri dzakaenzana; dzine chidzudzani (congruency).


text:
Dziva rokushambira
Dziva rokushambira zvinoreva dziva rakavakwa nevanhu kuitira kuti vashambire munzvimbo ine mvura yakachena inosukwa tsvina dzichiraswa. Nokumwe kutaura rinonzi duhwino. Duhwino rinodirwa mishonga inouraya hutachiona uye mvura yacho inomiminiwa kubvisa tsvina yakaita magodo.
Maduhwino ane mitemo yawo inosanganisira:
- Vanhu vanofanira kugeza vasati vapinda muduhwino zvisinei kuti vabva kumba vakageza.
- Kune mhando dzembatya dzinotenderwa muduhwino, mbatya dzinopfekwa kumba kana munzira hadzitenderwi kanamunhu ave mumvura. Mbatya dzomunduhwino dzakagadzirwa kuti dzisareme kana dzatota uye dzinosonwa nejira risingatakure hutachiowana kunyanya.
Kune vasina kuzvijaira mbatya dzinopfekwa kuduhwino dzinoita kunge munhu asina kusimira zvakakwana, asi kune vazvijaira vanongoti ndizvo zveko.


text:
HARARE—
Dare repamusoro raramba kuti nhengo shanu dze MDC inotungamirwa naVaMorgan Tsvangirai dzasara muhusungwa dziri kupomerwa mhosva yekuponda mupurisa muHarare muna 2011 dzibuditswe mujeri mushure mekubhadhara mari yechibatiso.
Vachitura mutongo wavo pachikumbiro chakasvitswa nevasungwa ava chekuti vabuditswe mujeri mushure mekubhadhara mari yechibatiso, mutongi wedare repamusoro, Va Chinembiri Bhunu, vati vasungwa ava vanofanira kuramba vari mujeri.
VaBhunu vati hapana chachinja kubva pavakavanyima mukana wekubhadhara mari yechibatiso gore rapera. Vaenderera mberi vachiti vasungwa vashanu vachiri mujeri ava, vanoti Va Last Maingehama vanove nhengo yekomiti yepamusoro muMDC-T ye national executive
, Va Tungamirai Madzokere, vanove kanzura, Va Simon Mapanzure, Muzvare Yvvone Musarurwa pamwe naMuzvare Rebecca Mafukeni, vakatarisana nemhosva yakakura kwazvo uye vati pane mukana wekuti havazomirira kutongwa kana vakapihwa mukana wekubhadhara mari yechibatiso.
VaBhunu vati humbowo huri pamberi pedare huri kusungirira vashanu ava pakuparwa kwemhosva iyi uye vati zvava kumuchuchisi wenyaya iyi kuti asimbaradze nyaya yehurumende.
VaBhunu varambawo zvakare kurerutsa mutongo wavo kune vamwe vasungwa vakabvumidzwa kubhadhara mari yechibatiso avo vari kuuya kudare vachibva kudzimba dzavo.
Mutungamiri wevechidiki muMDC-T, VaSolomon Madzore, nevamwe vavo makumi maviri nevatatu, vanzi nemutongi wedare vanogona kusamirirawo kutongwa kana vakarerutsirwa zvakaturwa nedare pavakapihwa mukana wekubhadhara mari yechibatiso.
Dare rakati VaMadzore nevamwe vavo vazvipire kumapurisa kaviri pasvondo asi vanga vachida kuti izvi zvichinjwe kuti vazvipire kumapurisa kamwe chete pasvondo.
Zvichakadai, VaBhunu vatambira chikumbiro chegweta rehurumende panyaya iyi, VaEdmore Nyazamba, chekuti nyaya iyi imbomira kutongwa kusvika hurumende yakwanisa kuwunza kudare chiremba wekuCuba, Va Gabriel Aiviero Aguero, vakawongorora mutumbi wemushakabvu, kuti vazopa humbowo hwavo kudare.
VaBhunu vati hurumende inofanira kugadzirisa nyaya iyi nechimbichimbi sezvo vasungwa vane kodzerowo dzekuti nyaya dzavanenge vachipomerwa dzikurumidze kufambiswa mumatare. Vashora hurumende nekusaronga paine nguva kuti Va Alguero vazopa hufakazi hwavo kudare sezvo muchuchisi wenyaya iyi akaudza dare kuti hurumende yakamirira kuti Va Alguero vapihwe mvumo nehurumende yavo yeCuba kuti vape humbowo mudare panyaya iyi.
Zvichakadai, nyaya iyi yanzi ichaenderera mberi musi wa 25 Kukadzi.
VaMadzore nevamwe vavo vari kuramba mhosva yavari kupomerwa yekunzi vakaponda mupurisa, muchakabvu Petros Mutedza, mumusha we Glen View mu Harare muna Chivabvu 2011.
Nhengo dzeMDC-T idzi dzinoti dziri kushungurudzwa zvine chekuita nezvematongerwo enyika.


text:
Hunhungo
Muzvidzidzo zvinotevera: Jekanyika; Taranyika nepimanyika, hunhungo (Longitude) mitsetse inobatanidza nzvimbo dzine nhambwe yegonyo yakaenzana kana gonyo richipimwa kubva paPrime (Greenwich) zvichienda kuMabvazuva kana kuMadokero ePrime Meridian.
Nhungo dzinoverengwa ichibva paPrime Meridian iyo inopiwa nhamba 0o. Nhamba yehunhungo inokwira zvichienda kuMabvazuva - nhamba dzichipiwa vara (+), kudzamara dzasvika pa +180o. Nhamba yenhungo inodzika zvichenda kuMadokero, nhamba dzichipiwa vara (-), kudzamara dzasvika pa -180o. Izvi zvinoreva kuti hunhungo +20o huri kuMabvazuva kwePrime Meridian; hunhungo -30o huri kuMadokero kwePrime Meridian.
Nhungo dzeTaranyika dzinobatanidza gonga remaodzanyemba negonga rechamhembe. Nzvimbo dzose dziri panhungo imwe dzinenge dziiine nhamba yehunhungo yakaenzana.
Rondedzero[chinja | edit source]
Nhungo dzinoverengwa iri 0-180oE tichienda kuMabvazuva uye 0-180oW tichienda kuMadokero. Zvinoreva kuti gonyo renhungo dzinohwerengedzwa kusvika pa360o. Taona zvakare kuti nyika inoziririka kutenderera kamwe pamahawa 24h - mahawa 24h anoenderana ne 360o. Panofambwa 15o yoga-yoga nguva inochinja nehawa imwe (1h).
Nyika yeZimbabwe iri murumana rwehunhungo (longitude) +30oE. Pose panoshanduka hunhungo ne 15o, nguva inoshanduka awa rimwe (1h). Nokudaro Zimbabwe inopiwa nguva yakawedzerwa 2h (awa 2) zvichienzaniswa nenguva iri paPrime Meridian. Somuenzaniso kana nguva iri paPrime Meridian iri pa 06:00hrs, nguva yeZimbabwe inenge iri pa 08:00hrs. Nguva iri paPrime Meridian inonzi Greenwich Mean Time (GMT). Nokumwe kutaura nguva yeZimbabwe inodanwa ichinzi GMT + 2hrs.
Zvizhinji zvinotsangura kushanda kwehunhungo zvinowanikwa pachinyorwa Mwaka yepaNyika


text:
Eritrea
Eritrea inyika iri kumaodzanyemba kwakadziva kumabvazuva mudunhu rinonzi Runyanga rweAfrica. Gutaguru renyika iyi rinonzi Asmara; iyo Eriteria yakaganhurana nenyika dzinoti: Sudan kumadokero; Ethiopia kuchamhembe; neDjibouti iri kumabvazuva. Matunhu ari kumabvazuva nekumaodzanyemba kwakadziva kumabvazuva kweEriteria ane miganhu wakatambarara uri paGungwa Dzvuku, kwakatarisana nenyika dzinoti Saudi Arabia neYemen. Nyika iyi ine nharaunda inoda yakakura kusvika skweya ekiromita 117,600 tichisanganisira Ruwarinako rweZvitsuwa zveHanish neRuwarikano rweZvitsuwa zveDahlak.
Nyika yeEritrea ine marudzi mazhinji evanhu, kune marudzi mapfumbamwe ane anozivikanwa ane makonzwa. Nyika iyi ine hugari hwevanhu mamirioni matanhatu. Vagari vemo vazhinji vanotaura misaku yemitauro yeAsia neAfrica iri mitauro yezvizvarwa zveMhuri dzaShem neMhuri dzaCush. Marudzi eVaTigrinya ane zvizvarwa zvinokwana kusvika 55% yehugari hwevanhu, ayawo marudzi eVaTigre achibata chikamu chinosvika 33% yevagari muEritrea. Kunoitawo marudzi ezvidza zveNile vane mitauro yenharaunda yeNile-Sahara. Vagari vazhnji veEritrea vanotecedza zvitendero zvechiKristu nechiIslam.


text:
Mhakatwa
Muchidzidzo fundoyetsimba, sebhe (matter kuEnglish) izwi rinoreva chero chipi chiro chine mumhu, uye chine huremu. Sebhe inowanikwa pamisandu inoti: godo (solid), mutuvi (liquid), gasi (gas) uye plasma.
Mhando dzose dzegasi dzinosanganisira mweya watinofema (air); oxygen; nitrogen; chlorine; sulphur dioxide, zvichingodaro dzose dziri muboka irori resebhe. Tingatadza kutaura kuti ndapfumbata gasi muruoko asi tinokwanisa kukohwa gasi takaritora kuripinza mubhodhoro sezvinoitwa ’’acetylene’’ inoshandiswa nevanonama simbi.
Sebhe inosanganisira zvinhu: zvinobatika nezvisingabatike; zvine mumhu nezvisina mummhu; zvinoonekwa neziso nezvisingaonekwe, zvatinokwanisa kushandisa tichiita mhindu kana bundutso nazvo.
Tiri ipapo zvakanaka kuti tionesane kuti sebhe inosanganisira zvinhu zvakaita semasaisai anowanikwa muchidzidzo chemagetsi nemagineti (Electromagnetic waves). Masaisai aya tinokwanisa kuita mhindu dzakasiyana siyana nawo. Asi izvi zvichange zvichizokurukurwa mberi nokukura kwezvidzidzo zviri kuparurwa muChiShona.
Kupiwa kweZita[chinja | edit source]
Mukutaura kwemazuva ose vechidiki kana vachiti sebhe vanoreva chinhu chavashaira zita kana chine zita risina kuuya mupfungwa panguva iyoyo. Muenzaniso wekutaura kwechimanjemanje.
- Ko kasebhe kaye wakaisa kupi?
- Ndipowo kasebhe ako.
Saka sebhe chinhu chinozivikanwa kunzi chiripo - pano pari kunzi zvinhu zvose zvakagadzirwa nesebhe inozivikanwa kunzi iripo. Kupiwa kwezita kuchitora mazwi echimanjemanje chinhu chinoitwa mumutauro kazhinji, izwi richipedzesera rapinda mukutaurwa mazuva ose pamwechete nevakuru. Zvakanaka kuti patorwa izwi ragara richitoshandiswa nevezera rechidiki.


text:
Nzenda
Muchidzidzo chePimanyika, nzenda (dimensions) rinoreva nhamba shomane (minimum) yezviringani inokwana kudoma pane chimiso munzvimbo iri kutaurwa nezvayo.
- Mutsetse une nzenda imwe (1), hurefu chete nokuti nhambwe imwe (1) yehurefu inokwana kudoma pane chimiso chiri pamutsetse.
- Chiumbwa chiri pauso hwakati sandarara (plane) chine nzenda mbiri (2), hwasha nehurefu. Panodiwa mipimo miviri kutsangudza kukura kwakaita mhando yechiumbwa - hwasha, nehurefu.
- Chiumbwa chine mumhu chinonzi chine nzenda nhatu (3); hwasha, hurefu, nehudzamu. Hatikwanise kutsangudza kukura kwakaita mhando yechiumbwa ichi tisina kupa mipimo mitatu iri yose - hwasha, hurefu nehudzamu .
Shoko iri rinotoredzera pane rokuti kuenda. Saka 3-dimensiional shape unokwanisa kuenda uchitevedza mupimo wehwasha, hurefu, nehudzamu - nzenda nhatu.


text:
Garwe
Garwe (crocodile in English) imhuka inogara mumvura inowanikwa munzvimbo inodziya ye "tropics" mumatunhu ari kuAfrica, Asia neAustralia. Makarwe anogara mumvura isina munyu munzizi, nyanza, madziva nematoro.
Makarwe anodya nyama inosanganisira hove; mhuka dzemumvura nemhuka dzepadunhu. Mune dzimwe nyika makarwe anopfuyiwa pamapurazi, matehwe acho achizoshandiswa kugadzira shangu nemabheki emadzimai. Nyama yemuskwe wegarwe inokosheswa semutakunanzva kunzvimbo dzinoshanyirwa dzakaita se Victoria Falls. Nyama iyi inotaridzika senyama yehuku.
Mazita emhuri[chinja | edit source]
Kune mazita emhuri ane chekuita negarwe. Mamwe ndiwo anoti: Garwe, Ngwena, Gambinga, Gushungo.


text:
WASHINGTON—
Kunyange hazvo komiti iri kutungamira kunyorwa kwebumbiro idzva remitemo yenyika iri kuti yave kutarisira kurisvitsa kudare reparamende mukugadzirira rwendo rwaro kuenda kureferendamu, masangano evechidiki anoti ane maonero akasiyanasiyana panyaya yekodzero dzavo mugwaro iri.
Chikamu chechipiri mumupanda wechimakumi maviri chegwaro idzva iri chinoti hurumende nemapazi ayo ose zvinofanirwa kutora matanho akakodzera, kusanganisira zvirongwa zvekusimudzira vechidiki, uye kuti vawane dzidzo pamwe nemikana mune zvakawanda zvinosanganisira zvematongerwo enyika, zveupfumi nezvimwe zvakadaro muupenyu.
Mukuru wesangano revechidiki reYouth in Democracy Initiative of Zimbabwe (YIDEZ), VaSydney Chisi, vanoti mazwi evechidiki vakawanda haana kunzwikwa sezvo vazhinji vavo vasina kukwanisa kupihwa mukana wekutaura munguva yekunzwa pfungwa dzevanhu.
VaChisi vanotiwo zvikamu zvitanhatu kubva muzana zvevechidiki ndizvo chete zvakakwanisa kupa pfungwa dzavo panguva yekunzwa pfungwa dzevanhu, zvichienzaniswa nemadzimai avanoti akabuda akawanda achinopa pfungwa dzawo.
Asi sachigaro wevechidiki muZanu mudunhu reHarare, VaJim Kunaka, vanoti vari kutambira gwaro iri sezvariri, sezvo vechidiki vakatotanga nechekare kuwana mikana, zvikuru munyaya yekuendeswa kwehufumi kuvatema.
VaKunaka vanoti vechidiki vebato ravo vachakurudzira veruzhinji kuti vatambire gwaro iri parefendamu, vachiti kana pane zvishoma zvavanopokana nazvo, zvinozogadziriswa kuburikidzwa nekuvandudza bumbiro rinenge ravepo.
Hurukuro naVaSydney Chisi
Hurukuro naVaJim Kunaka


text:
Libya
Libya inyika iri kumaodzanyemba kweAfrica. Nyika yeLibya yakakombwa negungwa Mediterranean riri kumaodzanyemba, Egypt iri kumabvazuva, Sudan iri kumabvazuva kwadziva kuchambembe, Chad neNiger dziri kuchamhembe, uye Algeria neTunisia dziri kumadokero. Nyika yeLibya ndiyo yegumi nenomwe pahukuru kwenharaunda; Libya ine nharaunda yakakura mamiriyoni 1.8 eskweya rekiromita.
Gutaguru reLibya rinonzi Tripoli rine hugari hwevanhu mamiriyoni 1.7 nyika yese ine hugari hwevanhu mamiriyoni 6.4 chete. Pahupfumi hwemandayebwe Libya ndiyo yegumi (10th) pahupfumi hunozivikanwa, uye ndiyo yegumi nenomwe pakuburitsa mafutarubwe.


text:
WASHINGTON—
Bato reZanu PF rinoti richatanga kudzidzisa nhengo dzaro pamusoro pereferendamu yegwaro rebumbiro idzva remitemo yenyika, kana komiti yeCOPAC iri kutungamira kunyorwa kwebumbiro iri yangopedza basa rayo uye gwaro iri rapasiswa neparamende.
Mutauriri weZanu PF, VaRugare Gumbo, vanoti dzidziso yavachapa kunhengo dzavo ichabva mune zvinenge zvabuda mugwaro rebumbiro, zvakaita sekutambira bumbiro iri kana kuriramba.
Pane mashoko ekuti bato iri rakatoisa parutivi mari inoita mazana matanhatu ezviuru zvemadhora iyo ichashandiswa muchoringwa chedzidziso ichi, kunyange hazvo VaGumbo varamba kutaura kuti bato ravo rine marii yekushandisa muchirongwa ichi.
Zanu PF yakasunga kumusangano wayo wakapera kuGweru mukupera kwesvondo kuti bumbiro remitemo richabuda muhurongwa uhwu rinofanirwa kutevera zvakataurwa nevanhu panguva yekunzwa pfungwa dzavo.
Bato iri rakasungawo zvakare kuti kana bumbiro remitemo rikasapera zororo rekisimusi risati raitwa, mutungamiri waro, uye vari mutungamiri wenyika, VaRobert Mugabe, vachaparadza paramende voshevedzera sarudzo pasi pebumbiro riripo iye zvino.
Asi pasi pechibvumirano cheGlobal Political Agreement, VaMugabe havana masimba ekuita izvi vasina kuwirirana nevamwe vavo muhurumende.
Hurukuro naVaRugare Gumbo


text:
WASHINGTON—
Zvikoro zviri kutarisirwa kuvhurwa neChipiri svondo inouya, vabereki vazhinji vachichema chema nekushaiwa mari dzekutengera vana vavo zvinodiwa, pamwe nekubhadhara mari dzechikoro.
Vabereki vakawanda vanoti vakapedzisira kutambira mari pakati pemwedzi waZvita, vachibva vapinda muzororo rekisimusi, uye kutenga mbeu nezvimwe zvinodiwa pakurima, izvo zvakazoita kuti vasare vasina mari yechikoro.
Zvikoro zvizhinji zvepuraimari zvemumaguta zvinonzi zviri kubhadharisa mari iri pakati pemadhora makumi matanhatu nemadhora makumi mapfumbamwe temu ino, madhora gumi ari emari yechikoro yakatarwa nehurumende, imwe iyi ichinzi ndeyekushandiswa mukusimidzira chikoro nemabasa acho.
Chimwe chikoro chesekondari chekumaruwa chinonzi chakamirira kupuwa mvumo nehofisi yedunhu racho kuti chibhadharise madhora makumi matatu nemashanu. Kwotiwo zvimwe zvikoro zveboarding zvinonzi zviri kubhadharisawo mari inoita mazana matatu emadhora temu ino.
Izvi zvinonzi nevabereki vazhinji zviri kuvaisa parumananzombe sezvo zvikoro zvizhinji zvisingatambiri vana vasina kubhadhara mari dzechikoro.
Chimwe chikoro chepamusoro chinodzidzisa varairidzi chinonzi chiri kuda mazana mana nemakumi mashanu emadhora, mari inonzi nevabereki vakawanda haibatiki panguva dukuduku.
Mumwe mubereki uye vakambotungamira komiti yechikoro chinopinda mumwe mwana wavo, VaFungai Garikai Mahlengwe vekuHatcliffe muHarare vati rimwe dambudziko nderemitengo yeunifomu yechikoro iyo vati yakakwira muzvitoro zvakawanda.
Munyori mukuru weProgressive Teachers Union of Zimbabwe, PTUZ, VaRaymond Majongwe, vaudza Studio7 kuti dambudziko rinosangana nevarairidzi nderekuti zvikoro zvizhinji hazvina zvekushandisa zvakakwana, uye kushaya varairidzi.
VaMajongwe vanotiwo zvimwe zvikoro zvine vana vakawandisa zvekuti vave kuita sematemba mukamuri imwechete, uye zvinoomesera murairidzi pakuti aite basa rake nemazvo.
Hurukuro naVaRaymond Majongwe pamwe naVaFungai Mahlengwe


text:
Mai Chibwe VekwaZimuto
Pano panotaugwa nyaya dzokugarisana mudzimba zvakanaka chete.
Monday, 23 February 2015
Mushonga wevarume kuvakadzi
Kune vakadzi vakuru vakawandisa vanobatsira vechidiki kuwana mishonga iyi. Kozoitazve vakawanda vanoita yokutenga, navamwe vanoudzwa zvokuita kuzvigadzirira mishonga iyi. Mudzimba dzakawanda mune mishonga yakachengetwa inoshanda kuti murume agare zvakanaka nomukadzi.
Mushonga wekuonekwa nevarume
Mushonga uyu unoita kuti musikana aonekwe nevakomana kupfuura zvinoita vamwe vasikana. Zvinoreva kuti musikana anonyengwa nevakomana vakawanda kupfuura vanonyenga vamwe vasikana.
Mushonga wekubvisa munyama kana wanonoka kunyengwa
Uyu ndiwo mushonga unozikamwa nevasikana vakawanda chose. Musikana akaona asvika makore ari pamusoro pe 25 asina amukumbira kumuroora, yave nguva yokutsvaka rubatsiro kubva kune vamwe. Kuti munhukadzi akadai atangezve kunyengwa anotanga abvisa munyama, zvoreva kuti vakomana vanotangazve kumunyenga. Mushona wemunyama kazhinji unoiswa mumvura yokugeza. Musikana akageza nemvura iyi kwenguva munyama unopera obva atanga kunyengwa. Nyaya yake yofambira mberi. Pane imwe nguva vabereki chaivo vanotora mwana wavo voenda naye kunopia mushonga wekubvisa munyama.
Mushonga wekuchengetedza mukomana
Kune vanoti akanyengwa haakwanisi kugara nomukomana wake kwenguva asina kurambwa. Pakadai panodiwa mushonga wekuchengetedza mukomana, unova mushonga werudo. Kune vasikana vanonyengwa nevakomana vakawandisa asi kunongopera kanguva kadikidiki obva arambwa. Kutya kuramba chinhu chikuru chose kuvasikana, zvikuru kana musikana ava munhu mukuru uye kana ane tsika yokuti akadanana nomukomana ogaromuvhurira makumbo. Pakurambwa anofunga zvvakawanda pamusoro pezvinozikamwa nomukomana uyu.
Kana musikana ari mhandara zviri nani pakurambwa. Zvinogwadza moyo asi hazvifanani nokurambwa nomukomana wawapa zvese. Ndipo vasikana vachizoda kuwana mushonga wekuchengetedza mukomana kusvika pakuroorana.
Mushonga wekuroogwa
Mushonga wekuroogwa mazuuvano wawanda chose nokuti vakomana vemukore uno vane meso meso, zvokuti musikana akapusa anotoregwa mukomana neavo vakasvinura kumupfuura. Mushonga wekuti mukomana akuroore wakakosha chose uye une zvakawanda mauri. Kana mukomana akabvuma kuvambuka zambuko iri.
Mushonga wekuroogwa unokosha chose zvokuti unoona vasikana vava pazera nechinhanho ichi votanga kuwirirana nevakadzi vedzimba kugovana mushonga uyu kuti zvinhu zvifambe. Inguva yokufunganya kuvasikana vakawanda, zvikuru kana wange uchiziva kuti mukomana wako ane vamwe vasikana.
Vazhinji vanozoita zvokutsvaka mimba kumukomana kuti vabatsire nyaya yokuroogwa. Asi unoona kuti vamwe vasina mishonga chero akaita mimba mukomana anongomuramba zvakadaro. Vakadzi vakawanda vane dzimba nevarume vanoraira vasikana vane vakomana kuti zvinoitwa sei.
Mushonga wekuti murume asaita meso meso
Kana mava mumba vasikana vanoziva kuti murume anokwanisa kufinhwa newe zvokuti anotanga kuona vamwe vasikana. Zvoitazve kuti vasikana vakawanda vanoda murume ane mukadzi nechekare, nokuti anoonekwa somunhu akatsiga. Iwe muridzi wemurume ukabvunza vamwe vakadzi unokwanisa kuuudzwa kuti tsvaka mushonga wekuti newekuti.
Nyaya iyi inokura kana wava nemima nokuti ndiyo nguva inoonekwa sokuti murume anowedzera kuhura. Varume verudzi gwedu kana mukadzi akaita mimba ikakura kupfuura mwedzi mitanhatu havachadi kuvata newe. Pane nyaya yokuti varume vanotya kugofa mwana nechombo. Uku kusaziva BIOLOGY yemunhukadzi. Zvinoitisa kuti munhu kadzi anoziva kkuti murume wake munhu anofarira chose kuvata naye afunge kuti murume ari kuana zvinhu kune umwe mukadzi. Inguva inotyisa saka mishonga inowanda mumba.
Mushonga wekuti murume adzoke kana wekuchengetedza watadza kushanda
Kana wamborambwa nomurume iri ngari yokuti paita umwe mukadzi kana hure remuraini chairo, unokwanisa kuudzwa kuti tsvaka mushonga. Zvozoitikazve kuti tinoziva kuti murume wese anoda kuvata nomukadzi waakambovata naye. Wako iyeye akakuona uri wega ukamusekerera anokwanisa kuda kuvata newe zvisinei kuti akakuramba.
Saka apa unokwanisa kukwezva murume kuti avate newe iwe womuisira mushonga wekuti adzoke kwauri. Mishonga yeizvi inowanzoiswa mubhurugwa romukadzi kana kuti paya mukashandisa kondomu semazuvano emakondhomu, iwe unotora urumwe hwake wohushandisa nomushonga kuti adzoke. Kare vaishandisa zvitawero zvokupukutisa murume kana mapedza kuisana. Ihwohwo urume ushoma huripo patawero hunoshandiswa kugadzira murume. Varume vazhinji vanofunga nechombo panyaya dzevakadzi saka hazvinetsi kuhwisisa kuti nyaya iri papi.
Kushanda kwemishonga iyi:
Chokutanga ndechokuti varume vanotya mishonga yese iri pano zvokuti akaziva chete kuti unawo anokuramba ipapo nyaya yako yobva yatopera woudzwa kuti uri muroi. Varume vanoona sokuti ndivo maVIctim emishonga iyi saka vakadzi ndivo varoi. Havahwisisi dambudziko ro mukadzi rinomudya moyo kusvika ada kunotsva mushonga wekubatsira nyaya yake.
Hama dzemurume hadzidi muroora anotsvakira mwana wavo mushonga. Kana mai vakapa baba vemukomana mushonga havadi kuti mwana wavo apiwewo mushonga.
Mushonga wevakadzi kuvarume.
Tikatarisa munyika dzakawanda tinoona kuti mukomana anoda kunyenga anodawo kuonekwa ari munhu akasiyana nevamwe vakomana uye akasvinura pamaitire ake. Hazviiti kuti mukomana asina chaanacho akwanise kunyenga musikana ane zvese kumhuri yake. Kazhinji mukomana anonyenga munhu ari paLEVEL yake kana kuti ari pasi pe LEVEL yake pakpuonekwa mumamirire akaita mhuri dzavo. Asi variko vakomana vanobva kumhuri dzisina ufumi vane unyanzvi hwekunyenga vanokwanisa kundonyenga musikana ane mhuri iri pamusoro. Asi iyi inyaya younyanzvi kwete yomushonga. Pano toda kumbotarisa panoshanda mushonga.
Kudiwa nevakadzi chinhu chinokwanisika kuitigwa mushonga. Mushonga uyu inotengwa kuChemist unohi Pheromone wakangoita se perfume yechirume. Unoti kana murume akaupfapfaidza pamuviri wake vanhukadzi vanounhuwidzira kurekure asi zvinoita kuti vade kuva pedo nomurume anawo. Saka toti mushonga wekukwezva vanhukadzi. Asi kungowedzera kukwezva. Kana murume agara ari munhu asina shumo zvinonetsa kuti akwanise kukwezva vakadzi chero akazvipfapfaidza nemushonga uyu hapana chinoitika. Vasikana vanodawo munhu akatsvangamuka anoratidza kuti vakaroorana anokwanisa kuriritira mhuri.
ma Scientist vari kuzama kunatsogadzira mushonga uyu kuti vawane mari pakuutengesa.
Uyu ndiwo mushonga unohi mubobobo unoti kana murume akautenga akaita zvarebwa nen’anga, anokwanisa kuti akaona mukadzi waanoda kuvata naye, anongovata naye chero mukadzi wacho asingazivi kuti avatiwa naye. Zvinohi murume akadai anokwanisa kupfuura napaimba pemukadzi uyu usiku, mukadzi avete hope nomurume wake, nyamushonga agopinda mumba agorhoja mukadzi uya zvokutomusiya ane urume muchitubu make asi vese murume nomukadzi vasina kumuka kuhope.
Kutizve kana masikati chaiwo anokwanisa kukusvikira agokurhoja iwe uchihwa kuti uri kurhojewa asi pasina zvaunokwanisa kuita zvazviri. Kwahi zvinoitikira chero mukadzi waada, chero hazvanzi yake chero mai vake chero ani zvake. Tikatarisa mushonga uyu tinoona zvakawanda pauri zvokuti:
Chokutanga kubvunza kuti mushonga wakadai uriko here kana kuti inyaya dzevarume vedoro dzinongozoti dzatanga dzonakidza vanhu kusvika vangoramba vachidzitaura asi nyaya chaiyo pasina. Kune murume angakwanisa here kurhoja mukadzi, mukadzi agohwa achirhojewa asi asingaoni kuti ndiani ari kumurhoja? Sokuti vese vari mubhazi rine vamwe vanhu zvoitika izvi? Chero tikati kune mishonga yemasaramusi, zvinoitika sei?
Tichitarisa varume vakawanda nemaitire avo tinoona kuti vangada mushonga wekuti akangoona mukadzi chero okwanisa kuvata naye, chero pasina kutaurirana. Varume zemo ravo guru rinobva pakuona. Saka fungwa dzavo dzokuvata nevakadzi dzinotangira pakuona. Hazvishamisi kuti umwe wavo anotanga kufunga kuti dai kune mushonga wekuti akaona munhu waanoda obva atovata naye. Zvadaro oudza vamwe vake nyaya yemushonga wakadai, vamwe vaya voonawo iri nyaya ingafadza varume vakawanda, vobva vaendawo vachiudza shamwari dzavo. Pasina nguva nyika yese yotofunga kuti kune mushonga wekuti murume akwanise kurebesa chombo zvokuti ari mubhazi anotokwanisa kurhoja mukadzi akagara kusiti riri mberi uko iye ari kumashure kwebhazi.
Kozoitawo vamwe varume vanongoonekwa vane vakadzi vemuraini, vamwe vari vevanhu, zvoita sokuti vakadzi vari kutadza kumuramba, kana kuyeuka kuti vane varume kumba. Vamwe vopedzisira voti murume uyu ane mushonga wekukwezva nokurhoja chero mukadzi waada.
Kune varumezve vanozikamwa paunyanzvi hwavo panyaya dzekurhoja mukadzi. Zvikabuda kuti nhingi anogona basa, vamwe vakadzi vasina unhu vanotsvaka mukana wekuravira. Hazvinetsi mukadzi kunyenga murume. saka napo napo unoona mukadzi uya avatwa naye. Hazvirevi kuti murume ndiye anyenga mukadzi wemunhu asi kuti anoratidzwa kuti akamunyenga mukadzi anobvuma.
Saturday, 24 January 2015
Kudzokerana newawakamborambana naye.
Tichiongorora tinoona kuti vakawanda vanorambana vanobvapo vonoroorana nomunhu akarambwawo nomukadzi/murume wake. Izvi zvinoreva kuti pakurambana kwenyu hamuna kuzama kurhizena asi kuti makaita chinhu chinobva pakuonekwa kwenyu nevanhu vemuraini. Unoona munhu achiti haachadi murume/mukadzi nokuti ahura, asi obvapo anonyenganazve nemunhu ane mwana noumwe munhu. Zvinoreva kuti chamusemesa pane waarambana naye hakusi kuti akavata nevamwe vanhu, asi kuti akamumhura pakuzviita. Vanhu vakawandisa varoora mukadzi/murume wechipiri vanohura kupfuura zvavaiita vane wekutana avakarambana naye. Ukaroorana nomunhu ane mhuri yake kare ari munhu asina fukigwa, akarambwa nenyaya yechihure, ziva kuti ava newe achahura kupfuura zvaaiita kare.
Vamwe vedu vanoti paya arambana noumwe wake voparadzana havo vogovana fuma yavo voenda. Panosvika nguva yaanohwisisa kuti chokwadi muchato wapera. Vanokwanisa kunge vakatsamwirana zvokuti zvinonetsa kuregererana. Tinomboona vamwe vanodana vafundhisi vemudzichechi kupindira kuzama kuyananisa asi zvoramba. Ozoti kutsamwa kuya kwapera oongorora upenyu hwake oona sokuti atova rombe chairo pasina umwe wake. Pedzezvo osimuka onozama kuyananisana naye kuti vadzokerane.
Hapana chakaipa pakadai kana mange marambana mese muri vanhu vane njere nounhu. Asi kazhinji tinoona kuti kana munhu arambwa anoona sokuti haasi munhu anokwanisa kupiwa rudo nevamwe vanhu saka anowanzochinja maitire ake kuti vekuzhe vaone runako gwake. Kana ari munhukadzi anokwanisa kutanga kuratidza kuti anoda kunyengwa. Vanonyenga vobva vatangawo kunyenga. Varume vakawanda akangopiwa mukana wekunyena anonyenga.
Varumewo vanotanga kunyenga vamwe vakadzi kuti aone kuti achiri munhu anokwanisa kuwana umwe mukadzi here?
Panguva iyi ndipo panoti kana vaya vange vasingahuri, anobva awedzera chanzi yokuvata nevamwe vanhu, iri ngari yokuda kuziva kuti achiri munhu anokwanisa kudiwa. Panguva iyizve munhu anenge asina hanya nezvakawanda zvinokuvadza saka kufunga kunoita kushoma. Makondhomu anokwanisa kusashandiswa zvinoreva kuti unokwanisa kubata zvigwere. Kurambwa chinhu chinoshungurudza munhu kwenguva yakareba, Umwe anokwanisa kuzvimhura pakutadza kuchenetedza muchato.
Vakawanda vaunonyengana navo panguva iyi vari kutohurawo newe zviya zvokungoti ndawanawo chombo chemahara pano. Haanei newe somunhu. Anoti mapedza oenda kumba kweke onovatazve newake wekumba iwe wosara wofunga kuti washandiswa. Zvinowedzera FRUSTRATION.
Pavanozotanga kufunga zvakanaka unokwanisa kuona kuti zvaiva nani uchine wako wawakarambana naye. Tinoona vakawanda vanombopokana vogara kana mwedzi mitanhatu kana gore wozoona kutsamwirana kuya kwatonhora votangazve kufamba vese vopodzisira vadzokerana.
Nguva iyi inguva yakaipa pavaviri ava. nyaya dziripo ndedzokuti pakudzokerana kwavo
1 havaudzani chokwadi kuti vakavata nani pavange vakaparadzana.
2 STATUS yezvigwere zvavo inokwanisa kunge yatochinja panguva iyoyo
3 Matyira panyaya yokuhura anokwanisa kunge aderera nokuda kwekuparadzana.
4 Kuvimbana kwavo kunokwanisa kunge kwava kushoma.
Zvoitwa sei?
Kurambanna kunoitika pavanhu asi kan wafunga kusiya murume, hwisisa kuti ndiwe unobvapo nevana vako saka murume wese achakunyenga anokuona semvana. Machirudzi chedu mvana munhu anoonekwa sokuti akangomirira muvata nevarume vemuraini saka hapana remekedzo yaanopiwa.
Usafungazve kuti murume wako anokubvumira kuiswa achiti nokuti akuramba. Varume misoro yavo panyaya dzevakadzi vavakamboroorana navo haina kuti tasa. Anokuramba asi akakuona uchibuda muhotera noumwe murume anonetseka nazvo pamoyo. Anokutika nechomumoyo.
Usafungazve kuti kana warambigwa chihure, murume wawanga uchihura naye achaita hanya newe kana warambwa. Pese pamaivata mese aikuudza kuti unonaka uye anokuda asi musi waunobatwa ukarambwa haumubati futi achida kukubvisa bhurugwa.
Murumewo ukarambwa nokuda kwekuhura usafunga kuti hure rako richada kuti richiita SUBSTITUTE yemukadzi wako. Vanhu vakawanda havadi munhu avarambisa nokuti zvinoonekwa kuti ndivo vakanganisa musha.
Apa ndiri kuti musati marambana, wanai nguva yokuparadzana henyu moishandisa kunatsofunga kuti ndizvohere zvamunoda kuita. Munokwanisawo kubvunza shamwari dzenyu kuti zvamafunga kuita ndizvo here. Kuno kuDIASPORA tinogaroverenga mumapepanhau kuti kuti vamwe vekwedu kumusha vanopedzisira vaurayana nokuda kwekusawirirana mumba. Zvikuru kana mukaita munyama wekutongeswa na Pastor wechiZimba. Ava vanowanzoda kuti mukadzi angogamuchira kukanganisigwa nomurume asi murume kana akanganisigwa hazvinei kuti azvigamuchira here kana kwete.
Itai nguva yokutapudza kutsamwa muhwisise kwamuri kuda kuenda nenyaya yenyu. Kana zvazoitika kuti morambana moita muchiziva kuti mese munoda kurambana. Iwewo wega panguva iyi ukahwa umwe wako achitaridza kuti haadi kuti murambane gara naye pasi mutaurirane kuti sei asingadi uye anoda kuti iwe uite sei nazvo. Iwewo wotsanangura kuti sei uchida kuti murambane. Kana mune vana motaudzana muchihwisisa kuti vana venyu mukarambana hazviiti kuti upenyu hwavo hunake kazhinji.
Kana marambana mukazoda kudzokerana munofanira kuziva pokutangira. Hwisisa kuti umwe wako haachina kuita zvaange ari musati marambana. EXPERIENCE yokurambwa inenge yava paari. Hwisisazve kuti anokwanisa kunge akambovata noumwe munhu pamange makaparadzana. Hwisisa kuti iyewo anri kukufungira zvauri kumufungira. Saka zviri nani dai magarazve pasi mukataura nyaya yenyu.
1 Pakutukana umwe musi hapana anozobudisa mashoko akaipa panyaya iyi
2 Mese mukanovhenekwa munodzokerana muchiziva zvamuri. Kana mada kuita nomazvo, movhenekwa kaviri. Moenda kokutanda moudzwa, moshandisa makondhomu kwemwedzi yakati kuti, modzokerazve. Mukaudzwa kuti kwakanaka mochibvumirana zvokuita.
Zviri nani chose kudzikerana newako pane kundoroorana noumwe. Pakudzokerana apa mhuri inokwanisa kuita zvayange iri asi maitire enyu haazofanani. Munokwanisa kuwedzera zvinhu zvakaita serudo, rukudzo, etc, asi kufunirana kunowanda kana pakabuda nyaya. Asizve dai waroorana noumwe munhu akarambwawo kwake waitowedzera kusavimbana naye.
Friday, 16 January 2015
Kufunga umwe murume/mukadzi pakuvatana newako
Totizve mukadziwo akamboda umwe murume nechomumoyo, anokwanisa kuti pakuvata nomurume wake oisa fungwa pamurume uya aaida kare.
Kuvanhu vekunyika dzakaita se Europe maitire awa anopiwa zita rokuti FANTASY, kureva chinhu chaungada hako kuita asi hauchiiti uye pamwe hautodi kuti zvizikamwe kuti unofunga saizvozvo. Vamwe vanoti kuita chihure chomumoyo chisina kusiyana nechihure chaicho. vamwe vanoti hapana chihure nokuti munhu anozviita achitorhojana nomurume/mukadzi wake chaiye uye asingazohuri futi. Kunyika dzakaita se Europe ne America zvinowedzegwa nokuda kwevanhu vavanoona pa TV vanohi IDOLs, vavanozoteverera mumapepa, pa TV, muma Magazine vachitobhadhara mari kuti vaverenge pamusoro pavo. Saka unoona vanhu vachiisa ma POSTER evavanoteverera muma BEDROOM avo kuti pakunovata ovata aona picha yemunhu wacho. Vamwe vanoteveregwa vane mabasa akaita seekutamba bhora, kudhiraivha mota dzemakwikwi, kushanda mumafirimu, nekuva pa TV.
Munyika yedu mune vakadzi nevarume vanoteverera vanhu vane mabasa akadai. Kozoitazve kuti pamwe unokwanisa kungoona munhu akarurama pakuona zvokuti unofunga kuti kuvata naye chingava chinhu chakanaka. Ukazoti wava kuvata newako wofunga munhu akadai ndizvo zvinoita vamwe vafunge kuti chihure. Kufunga uku kazhinji haudi kuti wako azive kuti ndizvo zvauri kufunga, nokuti iwe kufunga uku kunowedzera kunakigwa kwako asi ari kukoirana newe ndeuyu wako asi fungwa yako iri kuti ndeuyo. Pamwe watotsinzina maziso kuti usadhisitebhiwa nokuona wako, fungwa ikasire kusvika kwaunoda isvike.
Kune vanhu vakawanda chose vese vakadzi nevarume vanoti uku ari kurhojana nomurume/mukadzi wake uku ari kufunga umwe munhu. Kazhinji murume/mukadzi wako hapana chaanoziva pazviri asi zvinoitika. Pana maitikire maviri kana matatu panyaya iyi.
Munhu waunoziva waunoda
Munhu waunoziva kuona papikicha chete
Munhu wausingazivi wemufungwa chete
Zvinoitika kuti munhu waunofunga pakurhojana kwenyu ukasangana naye unokwanisa kusatomboda kuvata naye kana kuti iye haana basa newe uye ukamuti muvate mese anoramba.
Kufunga uku kunopiwa vara rokuti FANTASISE pachirungu zviya zvaunofunga zhohi FANTASY. Hachisi chinhu chaunoda kuti chiitika chazvo iasi kuti unoyevedzwa nokuchifunga zvokuti unokwira zemo pakurhojana nomurume/mukadzi wako wobva wanakigwa nazvo.
Vakawanda vedu vanofunga kuti chinhu chakaipa kuti munhu ari parhoji newe otanga kufunga rhoji noumwe munhu. Asi tiri pakudaro isu vacho cvanofunga kuti chinhu chakaipa tozviitawo.
Kana munhu waunofunga ari munhu chaiye wekuziva, kumufunga kwako hakuna kusiyana nokuhura naye asi kungoti haubati chigwere uye haungarambwi newako nokuti hapana chaanoziva. Tinohwa nyaya dzakawanda pane vaya vanoti anakigwa chose odaidza zita romunhu waari kurhojana naye. Zvinoitika kuti kana uchigarofunga munhu toti anohi Svodai asi wako achihi Tendai, unokwanisa kudaidza Svodai uku uri kuvatana na Tendai. Zvinoitikazve kuti tendai anokwanisa kufunga kuti wake anohura na Svodai asi zvisirizvo. Anokwanisa kunge achigaroisa fungwa pana Svodai pakuvatana na Tendai. Pamwe haana kutombotaura na Svodai wacho. Asi kana Svodai ari munhu chaiye anozikamwa, zvinonetsa kuti uzokwanisa kutsanangurira wako kuti wange uri muFANTASY chete asi hapana zvawakamboita na Svodai. Asi ngatibvumirane kuti kuhwa umwe wako achidaidza zita roumwe munhu imi muri kurhojana, chinhu chinovhundusa.
Kana munhu waunofunga ari wekuona papikicha chete zvinobhowa hazvi kune wako akazviziva asi haagumbuki kuita sokuti aziva munhu wekuziva waunofunga pakuvatana kwenyu.
Kana munhu waunofunga ari munhu awakambovata naye kare zvoreva kuti une dambudziko rinoda kugadziriswa.
Kana munhu waunofunga ari munhu asina kumeso uye wekungotangira nokuperera mufungwa dzako wekuzvigadzirira uya sokuti uri kuona murume ane zvidya zvakasimba nemuromo unokisa zvine simba murume akakumbundikira zvaunohwa kuti uri wake, uku akakuvhurisa makumbo achinatsa kushanda pauri, fungwa yoona wemufungwa ane pikicha mufungwa yaunoda, asi uku murume wako chaiye anonori ORDINARY munhu ari kutokurhoja pari zvino, zvoreva kuti mufungwa une pikicha ye IDEAL man wainoda kuti dai wakamuwana dai ariye akakuroora.
Apa zvinonetsa kuti titi chihure nokuti munhu wacho ndiwe wakamugadzira mufungwa uye hakuna munhu kana imwe pikicha yemunhu akadaro pasi rese. Murume wako akazvihwisisa pamwe zvingatomunetsawo kutsamwiswa nazvo nokuti hapana THREAT.
Unokwanisa kugadzira pikicha dzakadai mufungwa mako dzokuti kana uri wega unotoona mufungwa munhu akadaro achikubatabata wokuita zvimwe zvinhu. Ndinogaroudza vaya vanononoka kuita ORGASM kuti regera fungwa dzako dziende kwese kwadzinoda kana uri pakurhojana nomurume wako. Sunungura fungwa. Ukada kutsinzina woti fungwa iteverere chombo ichinatsoongorora kuti chiripi uye chiri kuiteimo machiri macho. Woteverera kukwizirira kwachiri kuita madziro echitubu chako uye kuti iwewo uri kuitei nechiuno. Unoona kuti zemo rinokwira. Ukazoda kuvhura maziso ukatarisa kumeso kwemurume wako nokufinyamisa kwaanoita kana ari kunakigwa uchiziva kuti ndiwe uri kunaka, unohwa kunakigwa kwako kuchiwedzerawo. Kana muBEDROOM menyu mune chioniso (MIRROR) kana uri pasi pemurume ukaone zviri kuita chiuno chemurime fungwa yako inokuudza yega kuti zviri kunaka.
Ndiri basa rokufunga zvimwe zvisiri zvamuri kuita. Kuda kuwedzera kunakigwa chete. Fantasy inowedzera kunaka. Unokwanisa kuti kana makambovatana pane imwe nzwimbo yawakawana iri inofadza unokwanisa kuti muri pamubhedha wenyu iwe wotora fungwa yako woiendesa kunzvimbo iya yakare wotoona sokuti muri kurhojerana ikoko, zvorowedzera kunaka.
Kuudzana FANTASY dzenyu:
Vashoma chose chose mupasi rese vanoudzana zvavanofunga pakurhojana zvese. Vamwe vanoudzana zvishomanana zvisingatsamwisi umwe. Vamwe vanotaura zve maitire, nzwimbo, kana nguva chete kwete zveumwe munhu waunogarofunga.
Pane zvimwe zvokuti kana uchigarozvifunga unokwanisa kukumbira umwe wako kuti azviite. Sokuti unoshamisika kuti kuvata nomunhu wausingazivi zvinodii? Unokwanisa kuti iwe nomurume/mukadzi wako musangane pane imwe nzwimbo, murume okunyenga iwe wobvuma obva atokumbira kuvata newe iwe wovuma mopinda muhotera motovatana mopedza umwe mobuda moenda monzonosangana kumba. Munokwanisa kuwana chiri chinhu chinoitisa zemo zvokuti.
Kuno kune vanhu vanohi vanofarira vakadzi vane Uniform, ma nesi, mapurisa, ma Technician, etc. Saka unokwanisa kutenga UNIFORM yokupfekera murume wako Ukuwo murume anopfeka Uniform kana mukadzi wake achizviona zvakamunakira.
Zvemaitire ndizvo zvisinganetsi kuudzana nokuti kazhinji munotobvunzana kuti toita sei umwe wotaura maitire aari kuda. Asi pane zvimwe zvinodiwa zvikuru nevarume zvavanotya kutaurira mukadzi asi FANTASY yazvo murume azere nayo. Kuti audze mukadzi wake zvomunetsa kuri kutya kuti mukadzi akazviramba zvoita sokuti murume ange achifunga zvisingafaniri kufungwa. Vakadziwo vane zvakawanda zvavanotya kuudza varume vavo. Kujairana chinhu chakana. Kugara madzidza kutaudzana muchishandisa mashoko anohi anosviodesa.. Hazvizokunetsii kutaura zvimwe zvnotyisa vamwe kutaura.
Fantasy chinhu chakanaka chose uye chinoitwa nevakawanda asi kungoti vamwe vanodziita kana mumba musina mufaro wongoti paya monovata woti muri pakurhojana wongoona sokuti zvaiva nani dai ndina nhingi pane kuva nouyu. Pakadai nyaya yenyu yaipa zvokuti kana iwe unofanira kufunga kuigadzirisa. Zvikuru kana nhingi wacho ari munhu wekuziva,
Iwe kana uchifunga umwe munhu pakuisana kwenyu, chiziva kuti wako uyu anofungavo vamwe vanhu panguva iyi. Saka chirega kuti ukazviziva womugumbukira kuti azviitirei. Zviri nani kutomuudzawo kuti ndizvo zvaunoitavo iwe kuti muchiwana chimwe chingakufadzai ipapapo.
________________________________________________________________________________
Taurai tihwe vanombozviita, vakamboziva kuti umwe wako ari kuzviita, kana kuti vanozviita vasingadi kuti umwe wako azive. Zvinokubatsirei uye uchakwanisa kuzviregera here?
Udzai Vamwe!!!!
Wednesday, 7 January 2015
Kupfekegwa Kondhomu
Iyi nyaya ndati zviri nani kuiuyisa kuno pane kuiisa kumibvunzo nokuti mibvunzo ine mhinduro dikidiki. Iyi inoda kutariswa zvakati wedzerei. Vanoda havo kufanodavira davirai tihwe.
Kondhomu rinophekwa pamusoro penyaya dzinoti
1 Kudzivirira zvigwere
2 Kudzivirira mimba
3 Murume kana achida kusakarira mukadzi panyaya yokudiridzira urume, anopfeka kondhomu.
Hino mukadzi akaona murume achimupfekera kondhomu akanotanga kukomburena asingahwisisi kuti murume ari kuzama kuitei, hazvifambi zvakanaka. Murumewo kungotanga nokupfekera mukadzi wemumba kondhomu usina kumutsananurira chikonzero handizvo.
Kudzivirira zvigwere:
Basa guru rekuti murume apheke kondhomu nderokuti mukadzi kana murume asabata zvigwere zvechihure. Tinoona varume vaya vanofarira kuhura nevanhu vavasingazivi STATUS yavo vanofanira kupfeka kondhomu kuti vasasangana nezvigwere zvasiiwa mukati mehure nevarume vambopfuurawo nepo Kuoitawo vakadzi vaya vanomboda kuvata nevarume vavasingazivi STATUS yavo. Vanoti murume akadaro apfeke kondhomu kuti iye mukadzi asabata zvigwere zvechihure.
Kondhomu rinotoshanda zvakanaka chose pakudzivirira zvigwere asi harikwanisi kudzivirira nguva dzese. Panosvika umwe musi warinoti mukakoirana zvinesimba rinokwanisa kubvaruka, Pamwezve murume akabudisa urume hwakawanda kupfuura hunokwana mukahomwe kekondhomu kekumberi rinoputikira mukati memukadzi urume hwese hwosaramo zvangofanana nokuti dai musina kushandisa kondhomu racho.
Hazviitizve kupfeka makondomu maviri. nokuti zvinowedzera kubvaruka kwawo. Unokwanisa kutemga makondomu makobvu asingakasiri kubvaruka.Saka pakutenga makondomu hwisisa kuti aasiyana siyana iwe unotenga aunoda zvichibva nemashandisire aunoda.
Kudzivirira mimba:
Kondomu rinoshandiswazve kudzivirira mimba, zvikuru kana mukadzi asiri pamapiritsi emimba. Mese munofanira kuhwisisa kuti pakuisana kwenyu mukadzi akawana urume nguva yake yokumwedzi iri pamazuva anobva pa 8 achisvika pa 18 anokwanisa kubata mimba. Kana musingadi mimba iyi munoshandisa kondomu kuti urume husasara mukati memukadzi. Asizve hazvirevi kuti mukarishandisa mukadzi haachaiti mimba. Kondhomu rimokwanisa kuvhinzira mukati, zvikuru kana chombo chomurume chikavata asati anatsovhomora kubva mumukadzi.
Kondomu rinokwanisazve kuvhinza kana chombo chine SHAPE isiri REGULA zvokuti pakubata chombo kwari rinkwanisa kusiya kamwe maburi kuno kune rhekeni yaro. Pakadato murume anodirura urume hunobva hwovhinza humwe ushoma hosara mumukadzi.
Koitazve kuti rinokwanisa kuputika sezvatambotaura kare kuti urume hukawandisa rinoputika.
Kushandisa kondhomu pamimba/zvigwere
Kana mada kushandisa makonhomu zviri nani kuti mukadzi apfekedze murume kondhomu nokuti rinoda maoko maviri uye mukadzi ndiye anofanira kuona kuti rapfekwa zvakanaka nokuti mukadzi ndiye anoita zvese mimba nezvigwere kana nyaya ikaipa. Murume haaiti mimba saka kazhinji haana basa nazvo. Kana usingadi mimba, pfekedza murume kondhomu. Kana usingadi chigwere pfekedza chikomba chako kondhomu.
Varume vanoti kuona mukadzi akabata chombo achichipfekedza kondhomu kunowedzera zemo saka kuzviita chinhu chinotonakidza varume uye chichiwedzera utano hwenyu mese.
Kuwedzera nguva:
Murume anoziva kuti anogarokasirira mukadzi wake, anokwanisa kuti umwe musi wopfeka kondhomu kuti asanyanyonakigwa nokukwizirirana kweganda rechombo neromukati memukadzi wake, kuti anonoke kudiridzira mukadzi anakigwewo. Kana azoda kutowedzeresa anokwanisa kupfeka kondhomu gobvu rinowedzera kuderera kwekunakigwa. Zvadaro mukadzi akanakigwa nazvo murume asina kunatsopedza, murume anokwanisa kuzobvisa kondhomu riya ochipinza chombo mumukadzi onakigwa naye mukadzi asisina zemo, amirira kunakira murume wake chete.
Todzokera kumubvunzo:
Mubvunzo uyu wakabva pakuti mukadzi akaona murume wemumba omupfekera kondhomu pasina zvatauriranwa ndokuvhunduka nazvo. iri nyaya yokuti panokwanisa kuti:
- Murume avata nehure asina kondhomu
- Murume anofunga kuti mukadzi ari kuhura
- Murume haasi kuda kuti mukadzi aite mimba
- Murume ari kufunga kuti ari kukasirira mukadzi wake
Pese apa pane nyaya dzakawanda dzokuti mukadzi ari kufunga kuti pane MESSAGE yaari kuudzwa nomurume asi isiri yemashoko. Zvinomukanganisa musoro Chikuru chatinoona apa handi kuti pane chakaipa chaitika asi kuti vaviri ava havana kutaurirana nokubvumirana panyaya yavo.
Mukadzi anokwanisawo kuti achiziva kuti murume ari kuuya kumba obva andotenga ma FEMIDOM ake akawanda, pakunovata ofanopfeka rimwe. Handiziviwo kuti imi varume mungazviona sei pakadaro. Hachisi chinhu chakanaka kungoerekana chaitika musina kutaurirana.
Ndipo panobva nyaya yese. Zvimwe zvese hatizvizivi kuti zvakatanga sei.
Zvoitwa sei?
Mukadzi pakadai ngaahwisise kuti murume afunga zvemakondhomu akkasamuudza. Panoda mubvunzo wekuti kusamuudza uku inyaya yokuti chinhu chikuru here chiri kufungwa nomurume zvkuti anotya kuudza mukadzi wake kana kuti chinhu chisina maturo chisinei nokuti audze mukadzi wake. UNCERTAINTY iyoyo ndiyo yaitisa mubvunzo usvike kuno. Hino toongororawo toona kuti mukadzi uyu sei asina kungobvunza murume wake kuti zvaita sei?
Akabvuma kuiswa nekondhomu, ndokuzoti vapedza zvomudya moyo kusvika anyora achibvunza. Panuva yakasvika mhunduro yangu pamwe ange atomboiswa kakawanda.
Kana murume ange ahura akazouya kumba akapfekera mukadzi wake kondhomu zvinoreva kuti haasi kuda kuti mukadzi abate zvigwere. asizve ari kuvata nehure asina kondhomu asi kumba poda kupfeka kondhomu here? Hazviiti. Ko kana ange apfekera hure kondhomu ndokubva rabvaruka akafunga kuti angangova abata zvigwere?
Ngatiwiriranei kuti mukadzi abvua kuiswa nomurume kureva kuti ari kuda murume wake uye kuti ari kutomubvumira kumuisa achiziva kuti pane nyaya yaasina kunatsobata inozikamwa nomurume wake. Pakuzobvunza vekuzhe zvinoreva kuti Haasi kuzviisa pamusoro penyaya dzomumba.
Mumba umu hamuna kumira zvakanaka pakutaurirana kwevaviri ava.
Pamwe murumewo hapana chihure chaitika asi kuti ari kungoda kunonokera mukadzi. Kana muchimbogara makaparadzana musi wekutanga unonetsa kuti murume anonoke nokuda kwekuti mava nenguva musina kuisana. Mese munokwanisa kukwira zemo mokasirirana mese. Kumukadzi hazvinei kukasira asi kumurume zvinonetsa. Saka kana akadawo kupfeka kondhomu rega apfeke umbonakigwawo nokudzoka kwake.
Kana murume asingadi kuti uite mimba ega asina kukubvunza zvinonetsa futi. Ko iwe unodei pazviri. Ari kukuudza kuti hauhwisisi nyaya ye FAMILY PLANNING yenyu here? Makambopokana pazviri here?
Chikuru kuudza murume wako kuti kuiswa unoda chose asi unodawo kuhwisisa kuti nyaya yekondhomu yabva nepi. Kwakanaka here kwamabva vaSaimba?
Kana ukaona zvakunetsa chose kumubvunza, chienda unotenawo ma FEMIDON ako ugoapfeka paanodzoka mwedzi unouya. Pamwe anatanga kutaudzana newe pazviri. Kana ari murume ane hasha kureva kuti COMMUNICATION SKILL ishoma, tamba wakachenjera.
Vayavo vanoziva kuti basa pamusha rinoitigwa mai vemusha zvakakwana, kana wada kumbovanonokerawo nhasi chienda unotenga makondhomu akahi RIBBED condoms ane ganda risina kutsetseka rinonyatsokwiza mukati mechitubu, mukadzi wako ohwa pane moyo. Musi waunomuti enda unotenga makondhomu uchaona iye ega achiziva rudzi gwekutenga.
Rinoti uku riri kugona kukwiza uku rinononokesa murume, mukadzi onakigwa zvizere. Adaro murume obvisa kondhomu ochitangawo kunakigwa kusvika apedza. Hope dzacho hadziperi madaro.
Asi kana une chigwere usabvisa kondhomu.
Udzai vamwe!!!
Friday, 26 December 2014
Kuvhura masuwo
Kune vanhukadzi vakawanda chose vanoudzwa kuti kana vane mimba panosvika nguva yokuti vanopiwa mushonga wekuti kana mwana wobuda zvira yaanobuda nayo inge yakakura zvokuti mwana akwane kupfuura nayo. Izvi zvinoreva kuti pane vanhu vanofunga kuti mwana anokwanisa kusakwana paanobuda napo zvokuti vakapiwa mushonga panokura mwana okwana.
Chokutanga : Zvinoitika here kutu mwana sakwana?
Zvinoitika chose zvikuru kuvakadzi vane tsoka dikidiki. Mwana achizvagwa anopinda nepakati pemabhonzo anohi PELVIC GIRDLE kubva kumberi kuenda shure kune muromo wechitubu. Kana ukafongora une mimba, unokasira kuhwisisa kuti sei mwana achifanira kupinda nepachighedhe ichi kuti abude. Chibereko chiri kuno kumberi kudumbu asi murumo wechitubu uri kuseri kwechighede ichi chemabhonzo.
Munhukadzi ane chiuno chikuru kupfuura munhurume, kureva kuti mabhonzo ake akati kurei uye chighedhe ichi chinokwana mwana pakuzvara. Tarisa papikicha iyi uhwisise kuti dumbu rinokurira mwana riri pamusoro pemabhonzo awa asi chutubu chinozvara mwana chiri pasi.
Kuti mwana asakwana zvinoitiswa nokuti mabhonzo emuchiuno awa anenge ari madiki chighede chacho chinopinda nomwana choita chidiki. Kana une mimba majoini akabatanidza mabhonzo anoreruka zvokuti chighedhe ichi chinoti kurei zvishomanana uye kukwanisa kurereka zvokuti mwana akwane.
Chihwisisazve kuti hakuna mushonga unokwanisa kukudza mabhonzo emunhu iye atova munhu mukuru. Zvinoreva kuti mishonga yese yaunomwa haina zvainoshanda pamabhonzo awa.
Chibereko:
Totarisazve pamukova wechibereko panobuda nomwana numchibereko. Chibereko kana usina mimba chakakura kuda kuita se AVOCADO risina kuibva. Mukova wechibereko haukwani chikumwe kupinda uye wakavhagwa nemadzibwa (mucus ). Kuti zvigwere zvisapinda. Mwana anokuriramo kusvika atova mwana akasvika. Panguva iyi mwana anenge orema maKG matatu kana kupfuura. Chibereko chinenge chakura kuzvika pakukwansa kuchengeta mwana mukati. Uku kaburi kaya kanenge kachingori kadiki uye pasina chinopindamo.
Mwana mukati mechibereko anenge ari mukati mechisaga chakazara mvura. Chisaga ichi chinotatamuka mwana achikura chichiwedzerawo mvura iya. Zvinoitigwa kuti kana munhu ane mimba akawira pasi kana kuita ACCIDENT, mwana asakuvara mudumbu.
Kana nguva yekuzvagwa kwemwana yakwana, kaburi kaya kanokura, chisaka chemvura chotushuka mvura yovhinza, mwana wobuda nepakaburi kaya, wopinda muchitubu, wobva abuda kuzhe, vanogamuchira vogamuchira.
- Kuti kaburi kaya kakure hazvidi mushonga. Zvinoitwa nemaHORMONES emiviri wemukadzi.
- Kuti chisaga chemvura chitushuke hazvidi mushonga, zvinoitika zvega nguva yakwana.
- Kuti chitubu chikure zvokuti mwana akwane kubuda hazvidi mushonga, zvinoitika zvega. Kuno kumuromo kwechitubu kunotatamukawo kusvika mwana akwana kubuda.
Musoro wemwana une mabhonzo asina kubatana zvokuti musoro wemwana unotefetera kuti akwane pakubuda. Mafudzi emwana anotsveyama kuti pakubuda zviite nyore. Hapana kana mushonga unodiwapo. Zvese zvinoitwa nemishonga iri mumuviri wemunhu nechekare inohi ma HORMONES.
Pane zvinhu zviviri zvinofanira kuti tihwisise.
1 Mishonga yekuvhura masuwo inopiwa vakadzi vemuZimbabwe chete chete asi vanhukadzi munyika dzese vari kungozvara vana zvakanaka pasina mishonga iyi.
2 Munhukadzi kana ane mimba haafaniri kumwa mishonga isina kufanira, kumwa doro, kana kusvuta fodya. Zvinhu izvi zvinokuvadza mwana ari mudumbu.
Tikanatsofunga tinoona kuti zvinhu zviviri izvi zvinoratidza kuti mishonga yatinopiwa nevakuru inohi ndeyokuvhura masuwo haina zvainoshanda uye inokwanisa kutokuvadza vana vasina kuzvagwa. Mimba hachisi chigwere chinoda mushonga. Kubva kare nakare vana vaingozvagwa. Saka zvinofamba sei kuti vakadzi vokwedu chete ndivo vasingagoni kuzvara pasina mushonga?
Kuno kuDiaspora tinoona kuti vakadzi vaya vasina kudzidza BIOLOGY ndivo vanonyanya kutsvaka mushonga wekuvhura masuwo. Izvi hazvirevi kuti munhu haana kudzidza asi kungoti haana kudzidza BIOLOGY. Saka tinoona kuti vakadzi vanomwa mishonga iyi neavo vasingamwi, vese vanongozvara zvakafanana. Koitazve kuti kana mabhonzo ako ari madiki, zvikazikamwa nevarapi, unoudzwa kuti mwana achabuda nokuchekwa dumbu kwete kuzvagwa. Apa chero ukamwa mishonga ipi zvayo unongonochekwa dumbu.
Kana waita mimba, chasara kuzvara mwana chete. Hapana kumwe kungainda mwana. Hazviiti kuti mwana agare mudumbu ramai vake kupfuura mwedzi mupfumbamwe. Saka kana uchimwa mushonga kuti uvhurike mwana abude, unenge uchizama kuitei?
Ngatisaudzana nhema panyaya yemimba nokuti inguva inotyisa avo vasina Experience nayo.
.
Mimba yokutanga
Kana wada Mimba
Hwisisazve kuti nyika imwe neimwe ine zvainoita zvisina njere zvokuti ukazviudzwa unotoseka wofunga kuti vanhu vanohumana. asi kwedu tichiitawo zvinhu zvinovasetsa.
Ku Jamaica vanoudzwa kuti ukagera vhudzi remwana asati otaura, haazokwanisi kutaura.
Ku UK vanoudzwa kuti zvinoitisa munyama kuvhura UMBRELLA uri mumba.
Ku UK vanoudzwa kuti kana nyenganyenga ikapinda mumba pachaitika rufu pamusha.
Ku Botswana vanoudza kuti kana shiri inohi kondo ikarira kwasviba, panoitika rufu
Ku RSA vanoudzwa kuti mukadzi akazvara mwana haabvumidzwi kubika kusvika kwapera mazuva gumi.
Zvese izvi tinoziva kuti hapana chazvinoshanda asi vanhu vanongozviita chete nokuti vanoudzwa nhema votyiswa nadzo.
Udzai Vamwe!!!!!
Tuesday, 23 December 2014
Murume/mukadzi anobvumidzwa kuhura
Chimwezve chinokwanisa kuitisa murume kuti abvumidze mukadzi kuhura, inyaya yokushaya mwana. Kune varume vanoona zvisina kukodzera kuti vazikamwe muruwa kuti Havana mhodzi dzokuitisa mukadzi mimba. Zvadaro murume anokwanisa kutaura nomukadzi wake kuti aone zvaangaita kuti aite mimba. Mukadziwo pakadaro anosarudza murume wekuhura naye. Kunokune dzimwe nyika mukadzi nomurume vanokwanisa kugara pasi voronga vese kuti vokumbira ani.
Mukadziwo kana ari munhu akarerekera ikoko, nobva awana munhu wekuhura naye. Poitazve murume asina hanya nokukwira mukadzi wake anoona kuti mukadzi ari kuda chose asi iye haadi kuvata naye. Anokwanisa kupa mukadzi mvumo yokuhura kuti zvisamusvikira kuti avate nomukadzi. Pakadai vese vanoziva
Hazvina kusiyana ne PROGRAM yema SMALL HOUSE yokwedu asi kungoti zvinoitwa navese varume nevakadzi uye kuti munobvumirana kuti zviitika saka hapana kuzovengana pazviri. Mangobvumirana, mese muri vatatu munoita kamusangano kenyu mobvumirana kuti zvichafamba sei uye kana moda kuzvipedza munozvipedza sei.
Saturday, 20 December 2014
Kutumidza mwana zita.
Kuna muroora akasvika pamusha akaoneswa nhamo mhuri isingadi kuti agarepo, paanozoita mwana anokwanisa kuda kuti mhuri ihwisise nhamo yavakamupa obva atumdza mwana zita rinoenderana nazvo. Kotizve mafambire ari kuita matongegwe enyika anoitisa kuti vana vapiwe mazita anoenderana nokuona kunoita vabereki pazviri.
Vabereki vakapinda dzimwe chechi dzinoshandisa mavara echirungu vanokwanisa kuda kupa vana vavo mazita anoenderana nezviri kuitika kuchechi. Semazuvano kune vaporofita vakawanda vanoita masaramusi pamberi pevateveri vavo. Mubereki akaona saramusi richiitwa anokwanisa kuda kutumidza mwana zita resaramusi riya.
Kozoita vamwe vabereki vanotimidza mwana mavara echirungu avanohwa muzheve kunakidza kuadana asi vasingahwisisi kuti vara racho kumusha kwaro kwarakatanga rinorevei. Kakawanda vabereki vakadai vanopa vana mazita asina kukodzera kupiwa mwana.
Vabereki vakawanda vanoona sokuti mwana ndewavo sezvakangoita ufumi hwavo, zvokuti chido chomubereki ndicho chinoitwa pamwana. Izvi hazvina kuipa kana mubereki achihwisisa kuti mwana uyu achakura agokwanisawo kufambafamba munyika dzakawanda achiita zvinodiwa noupenyu hwake. Zvichaitika kuti zita riya ramamupa rinomuita asekwe nevanosangana naye. Muupenyu vanhu havana rudo newe kana usina zvinhu zvakaita semari.
Apa tiri kuti kana mafunga kupa mwana zita rechirungu, kana rerurimi gusiri gwenyu, tangai mabvunza vatauri verurimi kuti vara iri rinorevei. Zvadaro moritarisazve muDictionary morihwisisa musati mapa mwana zita. Zvikuru musapa mwana mavara aya anohi ma ADJECTIVE muchirungu. Ndiwo mavara anowanzovhiringa vanhu pakumaita mazita.
Pana ndawana mazita kawanda chose anoshandiswa muZimbabwe semazit evana. Zvitarisirewo wega kana uchifunga zvokutumidza mwana zita. Hwisisa zvinoreva zita ugofunga kuti ndizvo here zvauri kuda kutaura pamusoro pemwana wako. Kana wahwisisa wochitumidza hako mwana wako.
Mazita evana muZimbabwe
Hwisisazve kuti unokwanisa kuva munhu uya anoseka mazita evamwe vanhu, usingazivi kuti mubereki ndiye anopa munhu zita. Uchaonazve kuti mwana wako anokwanisa kukura agodanana nomukomana/musikana ane zita riya rawaiseka. Zvinokwanisikazve kuti mwana wako akure agoita vana vakevo agovapa mazita iwawo ausingadi.


text:
WASHINGTON DC—
Mutungamiri wehurumende, VaMorgan Tsvangirai, vasangana muHarare nemasangano akazvimirira oga ari pasi peCrisis in Zimbabwe Coalition vakaaudza pamire hurumende pane zvakawanda zvinosanganisira nyaya yegwaro rebumbiro idzva remitemo yenyika, referendamu pamwe nesarudzo.
Musangano uyu unonzi wazeyawo nyaya yekushungurudzwa kunonzi kuri kuitwa vemasangano akazvimirira nemapurisa, uye danho rebato reZanu PF rekurambidza masangano aya kuti ave nechekuita mukudzidziswa kwevanhu nezvebumbiro idzva.
VaTsvangirai vakakokwa nemasangano aya kuti vazvinzwire voga kwete kuita zvekunzwa munhau.
Mutauriri waVaTsvangirai, VaLuke Tamborinyoka, vanoti VaTsvangirai varatidzawo kushushikana kwavo nekushungurudzwa kuri kuitwa vemasangano akazvimirira, vakati vakatokurukura nezvenyaya ini nemutungamiri wenyika, VaRobert Mugabe.
Vatiwo nyaya iyi yakazeyiwa mudare remakurukota, iro rakazotuma makurukota ezvemukati menyika kuti aongorore nezvayo.
Mutauriri weCrisis in Zimbabwe Coalition, VaThabani Nyoni, vanoti kunyange hazvo vatsanangurirwa zvizhinji zvezvaida kunzwa, vagutsikana nezvimwe zvakabva kuna VaTsvangirai, asi zvimwe zvinoda kuonekwa nemabasa.
Hurukuro naVaLuke Tamborinyoka
Hurukuro naVaThabani Nyoni


text:
Niger
Niger nyika yakakomberedzwa nedzimwe iri kumadokero kweAfrica inotodza zita kubva paRwizi Niger. Nyika dzakakomberedza Niger dzinoti: Nigeria neBenin kuchamhembe; Burkina Faso neMali kumadokero; Algeria neLibya kumaodzanyemba neChad kumabvazuva. Niger ine nharaunda yakakura mamiriyoni 1.27 eskweya rekiromita, asi zvikamu makumi manomwe pazana (80%) yenharaunda yayo iri muGwenga reSahara. Nyika iyi ine hugari hwevanhu 17,129,076 ruzhinji rwavo vari maMuslim vakawandira kuchamhembe nekumadokero kwenyika iyi. Gutaguru reNiger rinonzi Niamey rinowanikwa kuchamhembe kwakadziva kumadokero kwenyika iyi.


text:
WASHINGTON—
Nechinangwa chekuedza kupedza mhirizhonga yezvematongerwo enyika panguva iyo nyika yatarisana nesarudzo dzingangoitwa gore rino, vatungamiri vemapato ezvematongerwo enyika ari muhurumende yemubatanidzwa vari kutarisirwa kusaina mukupera kwemwedzi waKukadzi gwaro rekuzvibata kwevanhu rinotarisirwa kunge richiteverwa nenhengo dzavo mukurwisana nemhirizhonga, kana kuti code of conduct.
Gwaro iri rakanyorwa nebazi rezvekupodzwa kwemaronda pamwe nekuregererana vachishanda pamwe chete nevanyori vakuru vemapato ose ari matatu anoti Zanu PF, MDC T neMDC duku.
Gurukota rezvekupodzwa kwemaronda, Amai Sekai Holland veMDC T, vanoti gwaro iri harisi kuzosungisa mapato kana vanhu vanenge vaita zvemhirizhonga, asi kuti riri kukurudzira kuti vanhu vadzokere pachinyakare chavo chekugara pasi votaurirana kana vakanganisirana, kwete kusungisana.
Amai Holland vanoti gwaro ravo rakaumbwa kuburikidza nekuwirirana kwemapato matatu ari muhurumende, saka havazooni paine dambudziko rekuti pangazoita rimwe bato risingazoritevera.
Zimbabwe Electoral Commission, ZEC, ine gwaro rayowo rinosungira kuti mapato asaite zvemhirizhonga uye ani nani anenge awanikwa achiita zvemhirizhonga, anosungwa pachiteverwa kutemo.
Asi vakawanda vanoti havaoni mapato ose achizvitevera sezvo asiri ose ari kushoropodza mhirizhonga.
Hurukuro naAmai Sekai Holland


text:
HARARE—
MDC-T inoti nhengo dzayo dzarohwa nemauto ange akapakatira pfuti apo dzange dziri pamusangano waitirwa kuZhombe mudunhu re Midlands North.
Mumiriri we Zhombe muparamende, Va Rodgers Tazviona, vanoti vatsigiri vanosvika makumi masere vakuvadzwa pa Empress Business Centre.
VaTazviona ndivo vange vachikokera musangano uyu. Va Tazviona vanoti pane vamwe vatsigiri vavo vasiri kuzivikanwa kuti vari kupi zvichitevera kurohwa kwavaita, uye vamwe vavo vatoendeswa kuchipatara.
Mhirizhonga iyi inonzi yasvitswa mumaoko emapurisa, asi hapana ati asungwa.
Studio7 haina kukwanisa kunzwa divi remasoja nemapurisa panyaya iyi.
Mhirizhonga yezvematongerwo enyika inonzi iri kukwira mumatunhu akaita seMasvongo, Midlands neMashonaland East, uko vatsigiri veMDC vanoti vari kufuviswa nenhengo dzeZanu PF.
Mukupera kwesvondo, dzimba mbiri dzenhengo dzeMDC dzakapiswa muGutu West kuMasvingo.
NeChishanu chapfuura motokari yeMDC inonzi yakapiswa kuShamva nevanhu vanofungidzirwa kuti ndeve Zanu PF.
Hurukuro naVa Rodgers Tazviona


text:
Rukuvhute
Rukuvhute (umbilical cord) inhengo inovapo mushure mokunge mukadzi abata pamuviri mwana achitanga kukura mudumbu maamai vake. Rukuvhute inhengo yakaita sechubu inofambisa chikafu kubva kuna amai kuenda kumwana ichitorawo tsvina dzabva kumwana ichiendesa kuna amai kwadzinoraswa.
Nhengo iyi inobata paguvhu remwana kuna amai ichinobata pamadziro echibereko. Panozvarwa mwana rukuvhute runochekwa rwuchisungwa.
Tsika[chinja | edit source]
Mamwe marudzi emuZimbabwe vanokoshesa kuchengetedza rukuvhute rwemwana urwo vanocherera panzvimbo inozivikanwa pamusha wavo. Asi vamwe havatevedzi tsika iyoyi, vanorasa rukuvhute muchimbuzi.


text:
Malawi
Malawi nyika yakakomberedzwa nedzimwe iri kuChamhembe kwakadziva kuMabvazuva kweAfrica uye yaichimbodanwa kunzi Nyasaland. Nyika dzakaikomberedza ndedzinoti: Zambia iri kuMaodzanyemba kwakadziva kuMadokero; Tanzania iri kuMaodzanyemba kwakadziva kuMabvazuva; neMozambique iribata kumabvazuva, kuchamhembe nekumadokero. Nharaunda yeMalawi inodarika 118,000 skweya dzekiromita iyo nyika ine hugari hwevanhu 16,777,547 (2013). Gutaguru reMalawi rinonzi Lilongwe; repiri pakukura rinonzi Blantyre rechitatu Mzuzu. Zita rokuti Malawi rinobva pashoko rokuti Maravi iro raiva zita revanhu vechiNyanja vakagara munyika iyi. Mamwe makomo makuru arimo anonzi Mlanje. Munyika umu munorimwa tii.


text:
Rwizi Save
Rwizi Save rwizi rwakareba 400km rwunoyerera muZimbabwe neMozambique. Rwizi urwu rwunotanga panzvimbo iri pachinhambwe chinokwana 80km kubva kuHarare. Kubva ipapa rwunoyerera rwakananga kuChamhembe rwozonanga kuMabvazuva kune madirano narwizi Odzi.
Kubva pamadirano naOdzi rwizi Save runoyerera ruri kuMadokero kweEastern Highlands , pane nzvimbo yokuti rwizi urwu rwuri pamupata usina mvura. Rwizi Save narwizi Runde zvinosangana pamuganhu weZimbabwe-Mozambique panzvimbo inonzi Mahenya. Save anodira mugungwa reIndian Ocean pamuyeramwaka 21oS.
Makarekare munguva yemadzimambo aiva paMasvingo eZimbabwe, rwizi Save rwaishandiswa nevashambadzi kutakura ndarama yaibva kuZimbabwe. Idzi dzaive nguva dze13th ne14th Century.


text:
Munangatire
Muchidzidzo chemasvomhu munangatire (function in English Mathematics) hukama huripo pakati pemapoka maviri anonzi nhutirwa nenhururwa - inputs and outputs. Nhutirwa imwe neimwe inenge ichidyidzana nenhururwa imwe yoga.
Somuenzaniso munangatire unopa hukama pakati pa x neskweya yacho x2. Zvinoturuka kana kubuda kubva pamunangatire f zvichipindirana nenhutirwa x zvinotaridzwa nekunyora kunoti f(x) - (inoverengwa ichinzi "f munangatire wa x"). Pamuenzaniso uri pano, kana nhutirwa ari −3, nhururwa ichava 9, izvi zvigonyorwa zvichinzi f(−3) = 9.
Kupiwa kwezita[chinja | edit source]
Shoko rokuti munangatire rakasarudzwa nokuti nhutirwa imwe inonangana nenhururwa imwe panopangidzwa hukama huripo pakati pa X na Y.
- Pano X iZengeya rakasununguka (independent variable); f(x) Zengeya rakasungwa (dependent variable).


text:
Somalia
Somalia inyika iri muAfrika muNyanga yeAfrika. Inoganhurana nenyika dzinoti: Ethiopia iri kumadokero; Djibouti kumaodzanyemba kwakadziva kumadokero; Gulf yeAden kumaodzanyemba, Gungwa India (Indian Ocean) kumabvazuva neKenya kuchamhembe kwakadziva kumadokero. Somalia ine nyanza yakarebesesa muAfrika yose.[1] KuSomalia kunonyanyogara kuchipisa kuchivawo nemhepo dzemonsoon nekunaya kusina kuwanda.[2]
Somalia ine hugari hwemamirioni 10. Ruzhinji rwevagari veSomalia (85%) vanobva muchikwata chevanhu (paChirungu ethnic group) cheVaSomali vagara varimo kubvira kare. Hugari hwasara ndehwevanhu vemamwewo marudzi. Vazhinji vevanhu ava vanogara kuchamhembe kwenyika. ChiSomali nechiArabiki ndiwo mitauro yemumahofisi muSomalia, mitauro iyi ichibva mumhuri yemitauro yeAfro-Asiatic. Vanhu vazhinji vemuSomalia vatendi veIslam, vazhinji vari maSunni.[3]
Kwakawanikwa ruzivo[chinja | edit source]
- ↑ International Traffic Network, The world trade in sharks: a compendium of Traffic's regional studies, (Traffic International: 1996), p.25.
- ↑ [1]
- ↑ Middle East Policy Council – Muslim Populations Worldwide [2]


text:
WASHINGTON—
Muimbi ane mukurumbira munyika, Oliver Mtukudzi, ari kuridza mimhanzi yake mu Washington DC muAmerica nemusi weChishanu.
Mtukudzi ari kuuya ku America aine chimbo chitsva chanetsa mazuva ano chinonzi Matitsvata.
Mtukudzi, uyo akaita hurukuro nekambani yenhau yeCNN mukupera kwesvondo, anoti haasi kurwara nezviri kufungidzirwa nevanhu kuti ane HIV/AIDS.
Mtukudzi akaudza CNN kuti akatanga kushanda munyaya dze HIV/AIDS mushure mekurasikirwa nehama neshamwari, kusanganisira mukoma wake, pamwe nevanhu vaaishanda navo.
Maneja waMtukudzi,VaSam Mataure, vanoti Mtukudzi achashanyira zvakare nzvimbo dzakaita seNew York, Boston ne Philadelphia.


text:
HARARE—
Gurukota rinoona nezvehumhizha mukufambiswa kwemashoko, VaNelson Chamisa, vanoti bazi ravo riri kushanda zvakasimba pamwe nemakambani ari munyika, kuitira kuti Victoria Falls inge ichibatika zvakanaka padandemutande kana kuti paindaneti pachaitwa musangano mukuru we United Nations World Tourism Organization, UNWTO, gore rinouya.
Vachitaura nevatori venhau mu Harare neChipiri, VaChamisa vati bazi ravo riri kushanda zvakasimba kuitira kuti vachashanyira nyika muna Nyamavhuvhu gore rinouya pamusangano we UNWTO vagokwanisa kuenda paindaneti zvisina dambudziko. Vati bazi ravo riri kushanda nemakambani anoisa tsinga dzedandemutande, fibre optics
kubva muBulawayo kusvika kumapopoma eVictoria Falls.
VaChamisa vanoti zvirongwa zvekuisa tsinga kune dzimwe nzvimbo munyika zvichambomiswa kuitira kuti tsinga dzinoenda kumapopoma idzi dzitange dzapapera kuiswa musangano weUNWTO usati waitwa.
Vatiwo bazi ravo riri mubishi rekuona kuti mutengo wekushandisa indaneti wadzikiswa sezvo veruzhinji vari kugunu’una kuti mutengo wekuenda padandemutande wakakura zvikuru kana zvichienzaniswa nekune dzimwe nyika.
Vatiwo bazi ravo riri kushanda zvakasimba kuti vari kumaruwa vakwanise kubata indaneti vasinganetseke vari kumaruwa kwakare.
Va Chamisa vazivisawo kuti bazi ravo richapa mikombe neChishanu svondo rino kumakambani pamwe nevanhu vakashanda zvikuru gore rino mukusimudzira nyaya dzehumhizha mukufambiswa kwemashoko munyika.
Kambani yeLiquid Telecom, iyo iri pasi pe Econet Wireless Group, iri kuita basa rekuisa tsinga dze fibre optic
muZimbabwe yose. Kambani iyi ine hurongwa hwekuisa tsinga dzakareba makiromita chiuru nemazana mana, zvokuti Zimbabwe ichange yabatanidzwa nenyika dzose pasi rose musangano we UNWTO usati watanga.
Izvi zvichaita kuti mbozhanhare dzisanetse kubata, materevhizheni ashande zvakasimba, uye kufambiswa kwemashoko mutsinga dziri kuiswa pasi kuve nyore.
Kambani iyi iri kushanda zvakare iri mudunhu rekuchamhembe kweAfrica, uye yawaridza tsinga idzi dzinodarika zviuru zvisere nemazana mashanu emakiromita mudunhu rekuchamhembe kweAfrica.


text:
HARARE—
Masangano evatori venhau munyika anoshora mabharani mukuru wenyika, Registrar-General, VaTobaiwa Mudede, nekudzingwa kwavakaita mutori wenhau weDaily News, Ndakaziva Majaka, pamusangano wavakaita nevatori venhau neChina kumahofisi avo muHarare.
VaMudede vakadzinga Majaka vachiti vainge vasingade kutaura nevatori venhau vanobva kumakambani akazvimirira vachiti vaida vatori venhau vekumakambani ehurumende akaita seZimbabwe Broadcasting Corporation neZimbabwe Newspapers.
Pamusangano uyu, VaMudede vakanyomba masangano anoshanda akazvimirira ega, vatori venhau vanoshandira makambani anoshanda akazvimirira. VaMudede vakatiwo nyika ine vanhu mamiriyoni mashanu nechidimbu evanhu vakanyoresa kuvhota musarudzo. Vakatiwo vari mushishi yekunatsurudza gwaro revavhoti kana kuti voters’roll
.
Asi masangano evatori venhau ashora kuita kwavamudede achiti vatapi vanhau vose vanofanira kupihwa mukana wenyora nhau dzese dzine chekuita nenyika zvikuru sei sarudzo.
Munyori mukuru wesangano reZimbabwe Union of Journalists, VaFoster Dongozi, vashora VaMudede vachiti maitiro avo anonyadzisa.
Sachigaro wekomiti yeMedia Institute of Southern Africa –Zimbabwe, VaStanley Kwenda, vanoti vakatyamadzwa zvikuru nemaitiro aVaMudede uye vanotarisira kuti Zimbabwe Media Commission ichaongororora nyaya iyi.
Mukuru weMedia Centre, VaEnerst Mudzengi, vatiwo kana VaMudede vachiita basa ravo nemazvo, vanofanira kurega vatori venhau kubva kumasangano ese vachinyora kana kutepfenyura zvinoitika mumahofisi avo.
VaMudzengi vatiwo kudzinga kwavakaita mutori wenhau pamusangano wavo kunoratidza kuti vainge vasingataure zvinhu zvinobatsira nyika, asi zvekutsigira reZanu PF.
Mukuru weZimbabwe Democracy Institute, avo vaimbove mutapi wenhau weDaily News, uye vakamboburana naVaMudede muna 2002, VaPedzisayi Ruhanya, vanoti aya ndiwo maitiro aVa Mudede uye ivo vakatombodzingwa mumusangano wevatori venhau mushure mekunge vapikisa VaMudede.
Zimbabwe inotarisirwa kuita sarudzo gore rinouya uye sangano raVaRuhahanya rakaburitsa gwaro neChina rekuti nyika haigoni kuita sarudzo dzakachena kana vashandi veZimbabwe Electoral Commission nevanhu vakaita saVaMudede vakaramba vari pamabasa avo.
Bazi raVaMudede ndiro rinonyoresa vanhu vese vanovhota munyika, kunyange hazvo basa iri rakanzi riitwe neZimbabwe Electoral Commission.